SPRÁVA O ČINNOSTI 
CIRKEVNÉHO ZBORU EVANJELICKEJ CIRKVI AUGSBURSKÉHO VYZNANIA 
NA SLOVENSKU BRATISLAVA
ZA ROK 2009

podaná na výročnom zborovom konvente Cirkevného zboru ECAV na Slovensku Bratislava, ktorý sa konal  
v 2. pôstnu nedeľu,  28. februára 2010,  v rámci služieb Božích 
so začiatkom o 9.30 hod. v Novom evanjelickom
 a. v. kostole na Legionárskej ulici v Bratislave

Predniesol Martin Šefranko, 
poverený predsedajúci zborový farár

Biblický text: IZAIÁŠ 38, 1 – 5 a 9 a 16 – 17 a 20: 

V tých dňoch Chizkija ochorel na smrť. Prišiel k nemu prorok Izaiáš, syn Ámócov, a povedal mu: Takto vraví Hospodin: Daj do poriadku svoj dom, lebo zomrieš, neostaneš nažive. Vtedy sa Chizkija obrátil tvárou k stene a modlil sa k Hospodinovi slovami: Ach, Hospodine, rozpomeň sa na to, že som verne s celým srdcom chodil pred Tebou a robil som, čo sa Tebe páči. A Chizkija sa nahlas rozplakal. Vtedy takto zaznelo Izaiášovi slovo Hospodinovo: Choď a povedz Chizkijovi: Takto vraví Hospodin, Boh tvojho otca Dávida: Vypočul som tvoju modlitbu, videl som tvoje slzy. Ajhľa, pridám k tvojmu veku pätnásť rokov. Žalm judského kráľa Chizkiju, keď bol chorý a vyzdravel  zo svojej choroby. Pane ... Uzdrav ma a dovoľ mi žiť! Ajhľa, na moje dobro bola moja veľká horkosť, Ty si zachoval môj život pred skazonosnou jamou, lebo si zahodil za seba všetky moje hriechy. Hospodin ma zachránil, preto chcem hrať na strunové nástroje po všetky dni svojho života v dome Hospodinovom.

Milí bratia, milé sestry v Kristovi, 
v športovej terminológii je zaužívaný pojem „count down“ – odpočítavanie smerom k nule. V istom zmysle slova sa odpočítavaniu smerom k nule podobá aj ľudský život. Hodina nuly sa približuje pre každého z nás.  Najmä pri úmrtí mladých ľudí sa stáva ešte zrejmejším, že náš život je odpočítavaný. Smrť a osobné stretnutie so živým Bohom sú isté, len nie ich hodina.   
Božie slovo: „Daj do poriadku svoj dom, lebo zomrieš“, je  tak pre jednotlivcov, ako i spoločenstvo cirkevného zboru.  Máme i v našej cirkvi zbory doslova vymierajúce, čo sa členstva týka, ale aj zbory odumierajúce, ktoré sú síce počtom na tom ešte ako tak, ale platí o nich biblické, že v nich ľudia  „hľadajú len svoje, a nie to, čo je Ježišovo Kristovo“ (F 1, 21).
Hospodinovo: „Daj do poriadku svoj dom, lebo zomrieš“, nie je hrozba,  ktorá nás chce paralyzovať, ochromiť, nahnať nám strach, ale slovo, ktoré  apeluje na našu zodpovednosť.  Na to, aby sme skúmali, či hľadáme len svoje, alebo  to, čo je Ježišovo Kristovo, či nie sú aj pri nás znaky smrteľného ochorenia, nemoci na smrť. 
Prejavuje sa v tom, že sme zabudli na to, kto my, evanjelici, vlastne sme, za čo – za akú vec sme. Popri mnohej ľahostajnosti dnes nejednému zostalo totiž len pomýlené chápanie, že nám je vlastný protest, protestovanie proti všetkému a všetkým, bez uvedomenia si, že takto sa nielenže míňame s naším poslaním, ale podobáme sa ľuďom z tohto príbehu:
Spomína sa v ňom, že spolu putovali otec, syn a somár. Keď prechádzali cez prvú dedinu, ľudia mali kritické poznámky, že chlapec sedí na somárovi a chudák otec, predsa len starší  človek, musí ísť pešo. Vymenili sa teda, no v ďalšej dedine im vyčítali, že zdravý mocný chlap sa vezie a malé chlapča musí kráčať po svojich. Otec teda zosadol a kráčal vedno pešo so synom. No opäť im vynadali, že majú somára a idú pešo. Vysadli naň teda obaja, no to vyvolalo protest,  že sú neľudskí, keď tak trápia úbohé zviera. V zúfalstve si vyložili somára na plecia, no kritika  neustala – vraj sú sprostí, že nesú zviera, namiesto aby ono nieslo ich. 
Protestovanie proti všetkému nám evanjelikom však nie je vlastné. 
Ak sa hlásime k protestantizmu, je užitočné pripomenúť, že protestantizmus prišiel k svojmu menu v r. 1529. Prívrženci reformácie vtedy protestovali v Speieri na ríšskom sneme. 
Proti čomu? – Na prekvapenie: nie proti, ale za čo? Prezývku „protestanti“ si  účastníci snemu „vykoledovali“, keď vyhlásili, že nepristúpia na snemom vyhlásený dekrét „vo veciach, ktoré sa protivia Bohu, Jeho svätému Písmu, nášmu dobrému svedomiu, spáse našich duší“. Teda vyhlásili, že niečo chcú, na niečom trvajú, a preto sa priečia. Byť protestantom neznamená stále proti niečomu hundrať, ale predovšetkým veriť a dúfať v Boha, milovať evanjelium. Preto je zásadným nedorozumením chápať vieru nás, evanjelikov, ako protest. Ako niečo „proti“. Až mnoho rokov po sneme v Speieri sa totiž slovo „protestovať“ začalo používať v zmysle „vyhlasovať niečo proti niečomu“. Predtým, teda aj v Speieri,  sa používalo vo význame „urobiť vyhlásenie, vyhlasovať, vyznávať". „Protestor“  znamená „vyznávam“ a evanjelicky veriť neznamená byť proti, ale byť „za“, za evanjelium, lebo táto viera je odvodená od evanjelia. Evanjelicky veriť znamená byť za Kristovo evanjelium, dôverovať Kristovi, byť čím väčšmi charakterom podobný Pánovi Ježišovi. – My, evanjelici, protestanti, by sme mali byť v súčasnom svete poznateľní podľa toho, že hľadáme nie svoje (výhody  a prospech), ale to, čo je Ježišovo Kristovo (Jeho slávu), že sa usilujeme žiť tak, že nás dar nezvedie a hrozba neskloní (ES 564, 2). Podľa toho nás má byť poznať,  nie iba podľa toho, že protestujeme, kritizujeme a konáme v zmysle pomýleného kréda: čím horšie, tým lepšie. 
Iste, správna diagnóza je na zlepšenie zdravia prepotrebná, no len „vŕtaním“, hundraním, nehľadaním konštruktívnych riešení sa z toho, čo je choré, v našom „dome“ – teda v našom osobnom žití, v živote nášho cirkevného zboru i cirkvi – ešte nik neuzdravil. 
Keďže „čokoľvek bolo napísané nám na poučenie, bolo napísané“ (R 15, 4), poučme sa z toho,  čo urobil kráľ Chizkija, keď ochorel na smrť.

(1)	Vzal vážne zvesť Božieho svedka Izaiáša. Nesnažil sa 
vyhovárať, že sa cíti vcelku dobre, že to s ním nie je až také zlé, že  prorok vec vidí príliš čierne. Chizkija síce hovorí, že sa usiloval konať, čo je milé Pánu Bohu, no spomína si aj na všetky svoje  hriechy. Je mu  jasné,  že nemá  právo nárokovať si Božie milosrdenstvo. Chizkija uznáva svoju biedu, ale nerezignuje.   

(2)	Bojuje o svoj život. Úpenlivo sa modlí  k Bohu. Nezmieri sa
so svojím nedobrým údelom. Nepovie: „Tu niet pomoci“, ale hľadá pomoc  na správnom mieste. A nachádza ju. To  nech  je  inšpiráciou pre nás, nezmieriť sa s terajším stavom. S tým, že naša cirkev i zbor stratili v spoločnosti niekdajšiu vážnosť. S tým, že deti a vnúčatá  horlivých veriacich  sú síce ľuďmi milými, no už nie sú ochotní postaviť sa na miesto svojich rodičov či starých rodičov, že väčšmi hľadajú svoje ako to, čo je Ježišovo Kristovo.
	Otázky: Kto príde po nás? Utvárame podmienky, aby sme boli zborom i cirkvou otvorenou alebo od ochoty niesť svoju časť zodpovednosti skôr odrádzame, nie sú príjemné, ale zato kľúčové. Evanjelická cirkev stratila, a bude strácať, ak budeme hľadať len svoje (výhody), a nie to, čo je Ježišovo Kristovo – Jeho pravdu a slávu. To je totiž znak nemoci na smrť, zároveň aj výzva nerezignovať, trpezlivo bojovať za  duchovný život svoj, našich rodín, nášho zboru, cirkvi i národa. Nie z dôvodov sebeckých, ale preto, že aj nám je odrátavaný čas, že treba využiť z Božej milosti pridaný čas k službe Hospodinovi, na to, aby ešte mnohí ďalší  poznali Božiu cestu na zemi a Hospodinovu spásu (por. Ž 67, 2).  Chizkija je príkladom takéhoto (modlitebného) zápasu. Smieme sa od  neho učiť  dôvere v Pána Boha a spoľahnutiu sa  na Jeho  moc i  Jeho zasľúbenia.
 Hospodinov zásah do Chizkijovej  situácie je svedectvom, že Pán Boh dáva  viac, ako by  sme čakali, viac,  ako prosíme či rozumieme. Kde je totiž dôvera v Hospodina a poslušnosť Jeho slovu, tam nám je Pán Boh aj dnes blízko. Počuje, keď sa modlíme.

(3)	S Chizkijom chceme  počuť a počúvnuť aj  Boží  príkaz:
Daj do poriadku  svoj dom! Čo by sme robili  ako jednotlivci, keby nám bolo oznámené: Máš už len toľko a toľko času života? 
Čo by sme robili ako cirkevný zbor, keby nám bola oznámená  takáto zvesť? Zostalo by sa nám sústrediť na veci podstatné. Na také skutky, ktoré by mohli ísť s nami na  večnosť (por. Zjav 14, 13). 
Hovoríme si evanjelici – podľa Kristovho evanjelia žijúci kresťania. Veríme, že náš Pán príde, a preto s tým, že náš čas je odpočítavaný, že nemusíme mať už veľa darovaného času na život a prácu, máme počítať. Máme  premýšľať, čo znamená premeniť na drobné – na konkrétne kroky – výzvu:  dať do poriadku  svoj dom. 
 Rozhodne tu nie sme na filozofické diskusie, ale aby sme rozpoznali, že čas, ktorý nám Pán Boh dáva, je časom milosti, nadstaveným časom, a ak nám ho nebeský Otec chce pridať, ak nám predlžuje čas, ktorý nám je odpočítavaný, a chce spôsobiť uzdravenie  z onej nemoci na smrť,  je to nielen preto, aby sme cirkevný zbor prežili,  ale najmä preto, aby  sme sa stali spoločenstvom, v ktorom aj iní poznajú a povedia: „Pôjdeme s vami, lebo sme počuli, že s vami je Boh“ (Zach 8, 23b). To  bude najkrajší chválospev na Božiu slávu.
Chizkija,  po tom, čo ho  Pán Boh  vypočul, po  tom, keď  mu odpustil a  pridal ďalšie roky života, spieva. Spieva chválospev na Božiu slávu – lebo znova  okúsil  pravdu, ktorá skrýva i význam jeho mena: Chizkija  = Hospodin  je moja  sila. 
Dnes ďakujeme Pánu Bohu, že sme i v uplynulom období neraz spoznali: Hospodin je našou silou. Kiež to – že Hospodin  je našou  silou – smieme mnohokrát  spoznať aj v novom období  práce nášho zboru. V tejto  sile – s Božou pomocou – dávajme,  dajme  do  poriadku svoj  dom a ochotnou – horlivou a nesebeckou službou v ňom spievajme chválospev na Božiu oslavu. Amen.

Duchovný život zboru
1.Bohoslužobný život
 V Augsburskom vyznaní (čl. VII) charakterizuje cirkev fakt, že sa zhromažďuje – schádza pri Božom slove a sviatostiach. Vlani sme si pripomenuli 20 rokov od konca éry, v ktorej  chodiť do kostola bolo mnohým bránené pod hrozbou zastrašovania a perzekúcie; doma však mohli mať hoci aj kaplnku a nik sa do toho nestaral. Postoj: „Pomodlím sa doma, do kostola ísť nepotrebujem“, teda pomáha oživovať ducha komunizmu. Presvedčenie: „Viera v Boha áno, ale cirkev nie“, je  falošné, nemá oporu v Biblii. Je znakom choroby na smrť. Duchovné uzdravenie, reformácia  sa začína, kde – ako kráľ Chizkija – berieme vážne zvestované slovo. Biblia nepopiera, že chodenie do kostola ešte nie je celé kresťanstvo (por. L 10, 25 – 37: milosrdný Samaritán). Dôležité je nielen to, že na služby Božie prichádzame, ale aj to, akí z nich odchádzame, ako zvestované slovo zachovávame v praxi. Avšak  neprepočujme, že (hneď v ďalších veršoch – v príbehu o Márii a Marte: L 10, 38 – 42) Ježiš  chváli Máriu za ochotu počúvať Ho, vraví jej,  že si vyvolila dobrý podiel, ktorý jej nebude odňatý. To je  potvrdenie, že bez Božieho slova si z našej služby buď urobíme zásluhu, alebo táto služba nebude mať dlhý dych. V aktívnej účasti na bohoslužobných stretnutiach teda čerpajme silu a nachádzajme inšpiráciu na to, ako dať do poriadku svoj dom.  

Na dopoludňajších nedeľných službách Božích (SB), ako aj počas sviatkov sme sa vo Veľkom kostole (VK), Malom kostole (MK), Novom kostole (NK), v Ev. zborovom dome v Dúbravke (D) a Univerzitnom pastoračnom centre (UPC) v r. 2009 zišli 362-krát, s priemernou účasťou 629, čo je o 29 viac ako v r. 2008 – z toho nemecké SB 59, priemer 12 účastníkov, maďarské SB 59, priemer 20. 

Nešporné SB sa v zbore nekonajú. 
Nedeľné večerné SB v MK a NK sa konali 100-krát, priemer zúčastnených 107 (o 12 viac ako v r. 2008).
Večerné SB v týždni v NK a MK sa konali 84-krát, priemer 65 (rovnako ako v r. 2008).
Pôstne večerné SB (v týždni) v NK a MK sa konali 10-krát, priemer 65 (–35).
Adventné večerné SB (v týždni) v NK a MK sa konali 8-krát , priemer 70 (–40).
Ekumenické SB (pobožnosť Taizé): 1-krát,  110 účastníkov.
Iné SB (v domovoch dôchodcov: Stupava, Lamač – na Barine, Dúbravka – Pri kríži, 
             na Podjavorinskej): 75-krát, priemer 35.
Pôstny modlitebný týždeň: konalo sa 6 pobožností,  priemer 28 (+3).
Adventný modlitebný týždeň: konalo sa 6 pobožností, priemer 28  (–2). 
Modlitebné stretnutie vo VK počas Aliančného modlitebného týždňa: 1-krát, účasť 122. 
	
V r. 2009 sa v júni, októbri a novembri konali v NK tematické služby Božie. Výstižnejší  názov by zrejme bol služby Božie pre všetky generácie. O forme spomenutých SB sa vedie t. č. diskusia v cirkevnom zbore a vedenie zboru vstúpilo aj do rozhovoru so zborom biskupov ECAV. Nie je to uzavretá záležitosť. Isté je, že naša ECAV je podľa štatistík v misijnej úspešnosti medzi registrovanými cirkvami v SR „na chvoste“. Potrebujeme sa vzájomne počúvať – pozorne počúvať aj mladšiu generáciu a hľadať cesty,  aby na našich službách Božích ľudí pribúdalo a aby darmi, ktorými ich Pán Boh obdaril, mohli slúžiť. Po tematických službách Božích organizuje spoločný obed rodina Brunckovcov, za čo im srdečne ďakujme. O spoločný obed je hojný záujem. 
 
Prehľad služieb Božích v našom zbore: 
V nedeľu: VK:  9.30 h hlavné;  D: 10.30 h hlavné; UPC: 9.30 h 
MK: 8.15 h nemecké, 11.00 h maďarské , 17.00 h (v letnom čase 18.00 h) večerné, 
                           9.30 anglické – pripravuje ich Medzinárodný cirkevný zbor – je v MK hosťom
              NK: 8.30 h ranné, 9.30 h hlavné, 17.00 h (18.00 h) večerné; v júli a auguste bývajú hlavné 
o 8.30 h a SB o 9.30 h sa počas letných prázdnin v NK nekonajú.
V týždni sa o 17.00 h (18.00 h) konajú večerné SB v utorok v NK a vo štvrtok v MK – počas 
semestra na nich kážu študenti EBF UK.
 Vo MK bývajú počas šk. roku v jednu nedeľu v mesiaci večerné SB pre deti – pekná spolupráca je s Evanjelickou základnou školou na Palisádach 57 v Bratislave, z čoho sa tešíme. Vo VK sa konali 8-krát SB pre žiakov Ev. ZŠ a Ev. lýcea na Palisádach 57 v Bratislave a Ev. lýcea na Vranovskej 2 v Bratislave. V MK v r. 2009 bývali nepravidelne v nedeľu popoludní mládežnícke SB a eMko (evanjelizácia mládeže každému otvorená). Veriaci nemeckej národnosti sa už 15 rokov stretávajú s rímskokatolíckymi veriacimi na adventnej ekumenickej pobožnosti. Teší sa pozornosti a koná sa striedavo v evanjelickom a v rímskokatolíckom kostole. Slúžia duchovní oboch konfesií. 
V kaplnke Evanjelického domu starostlivosti na Partizánskej ul. sa konajú 4-krát v akademickom roku, na začiatku a na konci semestra, SB so spoveďou a Večerou Pánovou.  

2. Sviatosti
Krst svätý: Krst vykonávame z poverenia nášho Pána Ježiša Krista. Veríme, že v krste hovorí nebeský Otec svoje jasné a neodvolateľné ÁNO už tým najmenším deťom, lebo „nik nie je primalý na to, aby nemohol byť v Božom kráľovstve“ (Bengt Pleijel). Nekrstíme do vzduchoprázdna, ani nie preto, aby z pokrstených rástli „privátni kresťania“, do viery ktorých nikoho nič nie je, ale krstíme do spoločenstva cirkvi, s cieľom, aby pokrstení žili ako učeníci – nasledovníci Ježiša Krista. Vieme, že v mnohých prípadoch je tento ideál veľmi vzdialený od skutočnosti – i v tomto ohľade treba dávať do poriadku náš dom. 
	V minulosti došlo k prípadom, keď v našej cirkvi pokrstení sa dali pokrstiť nanovo v inom spoločenstve veriacich. Takýto čin sa právne rovná vystúpeniu z ECAV. Nie všetci to vedia, preto je o tom potrebné jasne a otvorene hovoriť. Stáva sa, že k opakovanému krstu došlo z nevedomosti. Takýmto ľuďom nechceme v našom zbore zatvárať dvere, no je potrebné, aby sa rozprávali s duchovným o tom, ako krst na základe zvesti Písma sv. chápe naša ECAV a sami premýšľali, kde je ich duchovný domov. 
	Krst bol vykonávaný na službách Božích (SB), vo väčšine prípadov však mimo SB. 
V r. 2009 bolo pokrstených spolu 121, o 2 menej ako v r. 2008;
z toho 110 detí: chlapcov 51 (– 12), dievčat 59 (+6), ako aj 11 dospelých: muži 3 (rovnako ako v r. 2008), ženy 8 (+4). 

Večera Pánova (VP): V nej nám je náš Pán osobitne blízky. Svojimi darmi nás uisťuje o odpustení hriechov a posilňuje, aby sme kráčali po ceste viery, lásky a nádeje.  
V r. 2009 prijalo VP spolu 6442 bratov a sestier (o 19 menej ako v r. 2008). 
Z toho: 
-  v kostoloch: muži 2398 (+302), ženy 3903 ( – 273) 
-  v domácnosti: muži 4 (rovnako ako v r. 2008), ženy 17 (+9)
-  v nemocniciach a domovoch dôchodcov: muži 39 (– 38), ženy 81 (– 21).

3. Konfirmácia    
	Bolo spomenuté, že v krste hovorí nebeský Otec svoje jasné a neodvolateľné ÁNO už tým 
najmenším, ktorí ešte sami nedokážu vyznať vieru. Pri konfirmácii ide o to, aby dieťa, ktoré vyrástlo, dokázalo nielen ústami, ale aj srdcom povedať: „Pane Bože, chcem byť Tvojím poslušným dieťaťom.“ Podľa poriadku ECAV nastupuje na konfirmačnú prípravu mládež po dosiahnutí 12. roku. Príprava je dvojročná. Jej súčasťou je práca s Bibliou, Ev. spevníkom – naučenie sa 1. verša aspoň 30 piesní, ako aj viacerých biblických textov. Konfirmovaný by sa mal vedieť samostatne modliť. Súčasťou prípravy je pravidelná účasť na SB. Konfirmáciu chápeme ako bránu ku kresťanskej dospelosti, nie ako slávnostný záver vzdelávania sa vo viere. Taká je teória. Prax, zrejme nie iba v našom zbore, je značne iná. Je rozdiel učiť niekoho, kto chodieval na besiedku, náboženstvo (vedomostný náskok je citeľný najmä pri deťoch z ev. lýcea) a predovšetkým, kto je vedený k Bohu aj doma, ako keď táto postupnosť, ale najmä príklad v rodine chýba. Je málo reálne čakať, že konfirmand príde na služby Božie, že sa mu stanú blízkymi, ak s ním na nich nie sú a blízky vzťah k viere, k službám Božím nemajú jeho domáci. Tu je v čom dávať do poriadku náš dom. Na druhej strane ďakujeme za všetkých, ktorí svoju rodičovskú, krstno- či starorodičovskú úlohu berú i z duchovnej stránky zodpovedne. 
Pri príprave konfirmandov v prostredí nášho zboru je zrejmé, že prichádza často ku komunikácii s ľuďmi, ktorí nemajú žiadne či len slabé cirkevné povedomie. To je dôvod premýšľať o takom stvárnení služieb Božích, ktoré by pomohlo i takýchto ľudí osloviť. Bolo by neprezieravé iba pasívne registrovať, že stále viac lavíc v kostoloch našej cirkvi zíva prázdnotou – bez toho, aby sme hľadali aj možnosti, ako situáciu zmeniť. Darmo budeme bedákať, že mladých je v kostole málo, keď platí: nielen oni, ale aj my – cirkev – sme sa od nich vzdialili. Je to výzva a úloha pre celú našu ECAV.
Používané učebnice: Verím a sľubujem, Brána viery otvorená, Stratení a nájdení. Pri práci s dospelými je to Fínsky katechizmus alebo texty pripravené priamo našimi farármi.  
Slávnosť konfirmácie sa konala v každom z pastorálnych obvodov nášho zboru, okrem toho viackrát sa konala aj konfirmácia dospelých. S prípravou dospelých sú pozitívne skúsenosti.   

V r. 2009 bolo celkovo konfirmovaných 91 (o 28 viac ako v r. 2008). Z toho 26 chlapcov (+9), 30 dievčat (+6), z dospelých 12 mužov (+3) a 23 žien (+10). 
V šk. roku 2009/2010 navštevuje konfirmačnú prípravu 41 detí v druhom ročníku a 37 v prvom ročníku; príprava dospelých prebieha priebežne počas roka.   

4. Pristúpili a vystúpili z cirkvi. Počet členov cirkevného zboru    
	Do cirkvi bola v našom zbore prijatá 1  sestra (v r. 2008 boli v našom zbore prijatí do cirkvi 4 noví členovia). 
	Vystúpenie z cirkvi vlani – podobne ako v r. 2008 – oficiálne neoznámil nik. 
Počet členov cirkevného zboru k 1. 1. 2010 je  4136, čo je o 75 evidovaných členov cirkevného zboru viac ako k 1. 1. 2009 (vtedy sme mali v evidencii 4061 členov zboru). Prírastok členstva je daný zvýšeným počtom prihlásených osôb do nášho cirkevného zboru.  
	Pozn.: Ku dňu konaniu tohto výročného konventu (28. 2. 2010) bolo v našej zborovej evidencii registrovaných 4202 členov cirkevného zboru.  	

5. Bohoslužobné výkony
a) Sobáše
Sobášime so zámerom, aby manželia spolu pekne žili, nie živorili či sa rozviedli. Tak rozvod, ako aj  mimomanželské súžitie sa, žiaľ, aj v cirkvi stáva bežným. Čo je v očiach sveta síce bežné, však ešte nemusí byť normálne pred Bohom. Z pohľadu Božieho tak rozvod, ako i mimomanželské súžitie nie sú ničím normálnym. („Lebo ja nenávidím rozvod – vraví Hospodin, Boh Izraela.“ – Mal 2, 16. „Nemýľte sa! Ani smilníci, ani modloslužobníci, ani cudzoložníci ... nebudú dedičmi kráľovstva Božieho!“ – 1Kor 6, 9 – 10). Zle by sme však rozumeli, keby sme si tieto slová vysvetlili ako oprávnenie na rýchle odsúdenie tých, ktorým sa v partnerských vzťahoch nedarí žiť podľa Božích pravidiel. Cirkevný zbor tu je preto, aby takýmto ľuďom pomohol, aby zvestoval, že naša pomoc je u Hospodina – v tom, keď prijmeme Jeho vôľu na svoj život, Jeho napomenutie: Daj do poriadku svoj dom. – Keď aj v otázkach súvisiacich so 6. Božím prikázaním neprestaneme veriť, že Pán Boh má pravdu a vždy nám chce len a len dobre. Daj nám Pán, aby sme konali podľa toho, čo je normálne pred Bohom, nie podľa toho, čo je bežné vo svete. Dnes kde-kto tvrdí: Do môjho manželstva, ani do môjho sexuálneho správania nikoho nič nie je – je to moja súkromná vec. Iste, evanjelická cirkev nechce ľuďom „loziť do postele“. Nezabudnime však, že zdravá cirkev i zdravá spoločnosť bude len tam, kde sú zdravé rodiny, zdravé vzťahy – utvárané podľa Božích noriem. Každé oslabovanie rodiny je aj oslabovaním cirkvi, zboru, spoločnosti.
           V r. 2009 bolo spolu 41 sobášov, o 5 viac ako v r. 2008.  Z toho 36-krát išlo o uzavretie manželstva a 5-krát o požehnanie manželstva predtým už uzavretého občianskym spôsobom. V 15 prípadoch boli obaja snúbenci ev. a. v., 26 sobášov bolo zmiešaných, keď jeden zo sobášených nebol ev. a. v., ale druhý áno.  

b) Pohreby
Nie je zriedkavosťou, že pohreb býva  príležitosťou, keď sa ukáže, že zosnulý mal predsa čosi  do činenia s cirkvou, hoci predtým od nej bočil. Pohrebom  však zosnulý už nemôže dať do poriadku svoj „dom“. Preto  prijmime Božie napomenutia,  kým nám Pán  Boh dáva čas svojej milosti. Kristus sľúbil: „Ja som vzkriesenie a život – kto verí vo mňa, bude žiť, aj keď umrie,  a nik neumrie naveky, kto žije a verí vo mňa.“ (J 11, 25n)
	V r. 2009 bolo pochovaných 181 osôb, o 17 viac ako v roku 2008. Z uvedeného počtu bolo 81 mužov (+12), 100 žien (+5), ani jedno dieťa. 
                                                                                   
6. Vnútornomisijné podujatia
a)	Detská besiedka 
Koná sa počas hlavných SB na 4 miestach, a to každú nedeľu (okrem prázdnin).  
V Pastorálnom obvode Veľký kostol (PO VK) býva v Starom lýceu na Konventnej ul. 15. Vyučujúci evidujú 10 detí, v priemere chodí 3 – 5 detí (školáci a jeden predškolák). Stalo sa však, že neprišiel nik. Vyučujú Lenka a Ondrej Pindrochovci, ako pomocníci sa zaúčajú Matej Kurka a Janka Zajdenová. Zámer pripraviť s deťmi program k Dňu matiek a Vianociam vlani pre nedostatočný počet detí nevyšiel. Na Deň matiek však deti pripravili mamám darčeky. Na Vianoce vyučujúci s deťmi pripravili medovníky, ktoré odniesli obyvateľom Domova dôchodcov na Podjavorinskej ul. Na 4. adventnú nedeľu pripravovali deti občerstvenie po službách Božích. 

Detská besiedka v pastorálnom obvode Nový kostol (PO NK) sa koná v zasadačke farského úradu na Legionárskej 6. Vedúci registrujú 17 detí v priemere prichádza 5 – 10 (starších ako 5 a pol roka). Učia katechétka Denisa Kováčová a študent Evanjelickej bohosloveckej fakulty UK v Bratislave (EBF UK) Marcel Ištván, ktorí sa striedajú, a pomocníci (6 ľudí – rodičia detí a členovia dorastu). V priebehu roka deti 2-krát vystúpili v NK s programom piesní alebo krátkym pásmom, v ktorom sa striedali pieseň s hovoreným slovom či hrou na hudobnom nástroji.

Detská besiedka v Dúbravke sa koná v priestoroch zborového domu. Pravidelne sa na nej zúčastňujú 4 deti, ďalšie prichádzajú len občas. Besiedku striedavo vedú tri neordinované pracovníčky (Adriana Pallová, Zuzana Štefeková a Elena Hudečeková). Vzhľadom na nízky počet detí sa besiedka zatiaľ nezapájala do iných aktivít v zbore. Avšak tieto deti pravidelne prichádzajú na Klub 6+. 
V Dúbravke (i v PO VK) vnímajú, že keď do kostola neprichádzajú rodičia, neprídu ani deti na besiedku. Dúbravčania pociťujú chýbajúcu systematickú prácu duchovného s rodičmi/rodinami.   
 	Detská besiedka v UPC býva v priestoroch UPC v Mlynskej doline. Na besiedke sa stretáva 10 detí,  vedú ich Danka Martonová a Lenka Molitorisová. 

K zaužívanému poriadku na besiedke na všetkých miestach patrí spev, biblická lekcia, kvíz, učenie biblického verša, hra alebo tvorivá činnosť.  Na vyučovanie sa používajú materiály z Detskej misie, z internetu (napr. www.ecav.sk, časť detská besiedka), z iných materiálov publikovaných v našej cirkvi (napr. v jej Východnom dištrikte). V Dúbravke používajú materiál „Zástup stále přichází“ vydaný Českobratskou cirkvou evanjelickou. Každá lekcia v ňom je venovaná jednej biblickej postave.

Iné pravidelné zborové aktivity pre deti
Každú stredu býva pre deti od 2 do 5 rokov detský klub Benjamín. Stretnutia sú od 9.00 h do 12.00 h v jasličkách Benjamín a v zborovej sieni v suteréne na Legionárskej 4. Priemerná účasť je cca 20 detí. Deti program absolvujú v sprievode svojich rodičov. V programe sú: cvičenie detí s mamičkami, stíšenie, desiata, pohybové hry, divadielko, blok tvorivých činností. Program pripravujú tri vedúce (Ľubica Hrušovská, Natália Liptáková, Denisa Kováčová) a pomocníčka (Lucia Karlíková). Každý pondelok je v priestoroch jasličiek Benjamín otvorená herňa a klubík Benjamín. 
Program klubíka Benjamín
Sestra Danka Dziaková vedie každý týždeň kurz angličtiny pre deti staršie ako 3,5 roka. 
Sestry Mária Hubová, Anna Oleárová a Veronika Gajdošová pripravujú pre deti krúžky výtvarnej a hudobnej výchovy. Klub aj klubík Benjamín sa v čase školských prázdnin nekoná. 

         Klub 6+
        Koná sa počas školského roku Zborovom dome v Dúbravke v jednu zo sobôt v mesiaci. Počas každého klubu sa hrávajú deti rôzne hry, preberú si biblickú lekciu a pre ich šikovné ruky sú pripravené tvorivé dielne. Niektoré výrobky deti darujú na bazár, ktorý sa v roku 2009 konal v Dúbravke dvakrát:  pred Veľkou nocou a Vianocami. Peniazmi z bazára podporili chlapca menom Sakhumuzi, ktorý žije v detskom domove v Swazijsku http://www.swazitc.com/Vent/Haw/hawpage.html .
 	Klub 6+ pripravujú 3 sestry, ktoré v Dúbravke vedú aj detskú besiedku. Klub v priemere navštevuje 10 – 15 detí. Pravidelne za ho zúčastňujú deti zo zboru, ale prichádzajú aj deti, ktoré by do kostola na besiedku inak neprišli, pretože ich rodiny nie sú členmi zboru. Pán Boh túto aktivitu požehnáva.

Denné letné tábory pre deti
V lete sa uskutočnili 4 turnusy denných letných táborov pre deti od 6 – 11 rokov. 
Tri turnusy sa konali v Starom lýceu, na Konventnej 15 v Bratislave v termínoch: 1. – 3. 7. 2009, 6. – 10. 7. 2009,  10. – 14. 8. 2009.  Zodpovedný: brat katechéta Martin Kováč
Jeden turnus sa uskutočnil v Ev. zborovom dome v Dúbravke, M. Schn. Trnavského 2, v termíne 3. 8. – 7. 8. 2009  
Zodpovedná: sestra farárka Erika Hlačoková.
Program táborov: hry a športové aktivity, zaujímavé témy, piesne, workshopy, návšteva múzea, hra v meste, služby Božie pre deti v MK. Na týchto štyroch turnusoch sa zúčastnilo spolu okolo 50 detí. Pomáhal brat farár Martin Šefranko a 12 dobrovoľníkov.

b)	Dorast
Pastorálny obvod Veľký kostol  
Mladší dorast sa stretáva od októbra v piatok o 15.00 h v Starom lýceu (SL) na Konventnej ul. 15 v počte do 7 ľudí. Plánovaný zájazd do Nemecka sa kvôli chrípkovej epidémii presunul z jesene 2009 na apríl 2010. Dorast vedú sestry farárky Anna Polcková a Erika Hlačoková a dvaja študenti teológie z 1. ročníka EBF UK v Bratislave. 

Spoločenstvo staršieho dorastu  sa stretáva pravidelne v piatok o 17.30 v SL. Patrí doň asi 20 
stredoškolákov a vysokoškolákov – výnimkou sú dvaja mladí dorastenci, ktorí sem začali chodiť počas svojej konfirmačnej prípravy. V spolupráci so s. farárkou Polckovou toto spoločenstvo oficiálne vedie M. Šípoš. Na príprave tém a stretnutí sa aktívne podieľa Lenka Bírová a Laďka Lukáčová. Biblické témy si dorastenci pripravujú sami podľa rozpisu, pozývaní sú aj iní farári a hostia. Spoločenstvo je ochudobnené o 3 aktívne členky, ktoré v študijnom roku 2009/2010 študujú v zahraničí. V lete 2009 sa uskutočnil  6-dňový letný tábor v Příbore (ČR). Členovia spoločenstva patria do SEM a zúčastňujú sa aj na jeho podujatiach (Campfest). Starší dorastenci pripravovali mládežnícke služby Božie, ktoré sa nepravidelne konali v MK. Od októbra 2009 boli k ich príprave prizvaní aj niekoľkí teológovia z 1. a 2.  ročníka EBF UK (pod vedením Tomáša Lipovského) a bývalí študenti evanjelického lýcea (pod vedením Radka Blaha). Začínajú sa formovať 3 hudobné skupiny, ktoré sa na príprave Mládežníckych SB budú striedať.  mládežnícke SB v októbri pripravili teológovia. 
 	
       Pastorálny obvod Nový kostol  
       Stretnutia mladšieho dorastu
      Konali sa do konca šk. roku 2008/2009 v zborovej sieni na Legionárskej 6 každý piatok o 16.00 h. Od septembra 2009 sa mladší dorastenci, ktorí už dosiahli vek 14 – 15 rokov, integrovali do skupiny staršieho dorastu. Stretnutia sa teda od septembra zrušili a namiesto nich sa v zborovej miestnosti na Legionárskej 6 začali krátke pravidelné aktivity pre mladých ľudí, ktorí navštevujú konfirmačnú prípravu. Tieto aktivity sú druhou časťou pravidelnej piatkovej konfirmačnej prípravy. Prvú časť – vyučovanie – vedú bratia farári Boris Mišina (2. roč.) a Martin Šefranko (1. roč.). Druhú časť, pozostávajúcu z hry na nástroj, učenia mládežníckych piesní, z hier a podobných aktivít, vedie brat katechéta Martin Kováč s tímom spolupracovníkov. Na Legionárskej ul. sa popri Martinovi Kováčovi konfirmandom a katechumenom venujú Paula Kadličeková a Matej Kučera. 
(Pozn.: Na Konventnej sa konfirmandom (2 skupiny) a katechumenom (3 skupiny) venujú – Martin Kováč, Marcel Ištván a Maruška Paštrnáková. Žiaľ, podobné aktivity sa zatiaľ nepodarilo rozvinúť v Dúbravke.)  

Stretnutia staršieho dorastu
Konali sa každý piatok od  17.00 do cca 19. hod.  v suteréne na Legionárskej 4 pre vekovú skupinu 14 – 18 rokov. Priemerný počet účastníkov je 30 – 35. 
V spolupráci s bratom farárom Martinom Šefrankom stretnutia pripravujú: Andrej Vágo – vedúci st. dorastu, Júlia Kasperová, Karin Mičovská, Nina Rozsívalová, Mária Ölvecká, Peter Bruncko, Pavol Galáš, Adam Saleh.  
Cieľmi stretnutí je: 
1.Viesť dorastencov k samostatnosti vo viere v trojjediného Boha tak, aby si uvedomovali a vedeli, v koho uverili nielen v spoločnosti kresťanov, ale aj medzi nekresťanmi.
2. Viesť ich k tomu, aby si uvedomovali Božiu prítomnosť nielen počas piatkových stretnutí dorastu, ale každý deň.
3. Podporovať ich v rozhodnutí zapojenia a začlenenia sa do nášho cirkevného zboru, aby v ňom našli duchovný  domov. 
Obsah stretnutí tvorí spev mládežníckych piesní s hudobným sprievodom a vizuálnou projekciou, workshopy, scénky a aktivity zamerané na osobný kontakt s tínedžermi, témy a semináre spojené s prezentáciou alebo videom, aby dorastenci lepšie pochopili Božie slovo, preniesli jeho zvesť do svojich životných situácií, ďalej sú to čítania textov z Biblie a osobné zamyslenia so spoločnými modlitbami, film a prípadná diskusia k nemu, oznamy o jednotlivých zborových, resp. kresťanských akciách, zbierka na občerstvenie, príprava ďalších obsahovo rôznych rubrík. 
Zapájanie a účasť na akciách cirkevného zboru: Vnútromisijiný výbor, stretnutia mládeže v stredu na Legionárskej 6, stretnutia mladých „eMko“, slovensko-francúzsky tábor (júl 2009) a denné letné tábory (júl 2009), „dorastový deň“ v spolupráci s Detskou misiou (január 2009), spolupráca na „tematických službách Božích“, brigáda na skrášlenie okolia Nového a Veľkého kostola, víkendové sústredenie „Veľká Blava“ sept. 2009 (Častá-Prameň), víkendové sústredenie „Kroky“ 13. – 15. 9. 2009 (Častá-Prameň), víkendové sústredenie „Križovatky“ 6. – 8.11. 2009 (Častá-Prameň), návšteva domova dôchodcov so sestrou farárkou Hlačokovou, príprava vianočného programu v Novom kostole. 
Plánované akcie: spoločné stretnutia s dorastencami zamerané na rozvíjanie osobných vzťahov (každotýždenný futbal, kino, filmové večery ) spoločné stretnutie s mládežou, spolupráca na plánovaných „tematických službách Božích“, víkendové sústredenie (jar alebo jeseň 2010). 

Aktivity pre dorast a konfirmandov, ktoré sa uskutočnili v našom zbore v roku 2009
Dorastový deň
Konal sa 10. 1. 2009 v spolupráci s Detskou misiou v zborovej sieni na Legionárskej a v blízkom okolí. Téma: Srdce – komu patrí to tvoje? Zúčastnilo sa asi 50 dorastencov.
Víkendové sústredenie pre konfirmandov a katechumenov
Konala sa 24. 4. – 26. 4. 2009 v stredisku DM Prameň v Častej-Píle. Téma: Je len jedna Cesta. Zúčastnilo sa 38 dorastencov a 6 vedúcich.
Letný tábor pre mladší dorast
Konal sa v termíne 25. 7. – 1. 8. 2009 v Misijnom stredisku ECAV Matejková v Brezovej pod Bradlom. Téma: Pán Ježiš u teba doma. Zúčastnilo sa 24 dorastencov a 6 vedúcich.
Podujatia pripravil Martin Kováč s tímom spolupracovníkov. 
Filmový krúžok na Evanjelickej základnej škole na Palisádach 57
V prvom polroku šk. r. 2009/2010 sme na Evanjelickej základnej škole rozbehli filmový krúžok s cieľom prepojenia práce s dorastom v cirkevnom zbore s Evanjelickou základnou školou. Kľúčové je najmä nadväzovanie a udržiavanie vzťahov s deťmi a dorastom. Zodpovedný je Martin Kováč.

c)	Mládež
Mládež na Legionárskej ul. 
Stretnutia sa konajú v stredu v zborovej miestnosti na Legionárskej 6. Majú už dlhú kontinuálnu tradíciu, no súčasní mládežníci vedia, že na tom nemajú zásluhu. Stretnutia fungujú prevažne ako spoločenstvo pracujúcej a vysokoškolskej mládeže. Vekové rozpätie je od 17 do 33 rokov. Súčasná podoba stretnutí mládeže funguje asi 2 roky a vznikla  spojením „piatkovej“ (pôvodom prevažne bratislavskej) a „stredajšej“ (pôvodom prevažne mimobratislavskej) mládeže. 
Stretnutia mládeže sa konajú každú stredu od 18.30 do 20.30 h.  Témy zabezpečujú sčasti sami mládežníci, slúžia však aj zboroví farári (v r. 2009: Grešo, Mišina, Šefranko, Zajden) a hostia (z Detskej misie, Slovenského evanjelizačného strediska, starší členovia zboru). Pre vysoký podiel pracujúcich sa mládež stretáva aj počas letných prázdnin. Pravidelne sa schádza 40 – 60 ľudí.
Mládež zastrešuje dve hudobné zoskupenia, ktoré slúžia aj na iných  zborových akciách ako sú napr.: ProChrist, zborové slávnosti, konfirmácie, tematické služby Božie, stretnutia rodín a pod.
V rámci týchto stretnutí dvakrát do roka organizujú členovia mládeže večery tvorivosti tkz. „Umelecký večer“, kde predstavujú svoju tvorivosť v podobe hudby, básní, kresieb, fotografií. Na túto akciu pozývajú aj ľudí mimo ich spoločenstva. Ďalšia misijná aktivita je „eMko”, neliturgické stretnutie mladých v Malom kostole, ktoré tiež organizujú členovia mládeže. 
LAN párty je snaha vytvoriť priestor hlavne pre mládežníkov a dorastencov, kde sa môžu hrať
počítačové či spoločenské hry a popritom počuť Božie slovo. Táto akcia oslovuje čoraz viac účastníkov a niekoľko mládežníkov začalo chodiť na pravidelné stretnutia mládeže práve po tejto akcii.
Na serveri yes.sk, ktorý prevádzkujú mládež z Legionárskej ul., majú mladí svoje internetové stránky www.legie.sk .
Mládež podporuje stretávanie malých skupiniek. V súčasnosti je asi 5 skupiniek, ktoré sa pravidelne stretávajú.
Mladí pravidelne organizujú víkendové sústredenia: jarné, jesenné, a skúšajú zaviesť aj zimné sústredenia a týždňový letný tábor. 
V rámci zboru sa mládež podieľala na príprave Pro Christ 2009 – na príprave „predprogramu“  a viacerí mládežníci slúžili ako duchovní poradcovia.
Mladí podporujú víziu a tvorbu „tematických služieb Božích“ a chcú sa i naďalej aktívne zapájať do práce v zbore pri napĺňaní jeho jednotlivých potrieb.
Vedenie mládeže zabezpečuje prípravná skupinka, ktorá sa stretáva raz do mesiaca. Deje sa tak v spolupráci so zborovými farármi Borisom Mišinom a Martinom Šefrankom. Kontaktnými osobami za mládež sú Alica Kopcová a Daniel Šebeň.

Mládež v Dúbravke  
Stretáva sa viac ako 5 rokov. Stretnutia sa konajú vo štvrtok o 18.30 h v Ev. zborovom dome na ul. M. Schn. Trnavského 2. Členov mládeže je menej ako 10, vekový priemer okolo 20 rokov. Do konca leta zodpovedala za túto prácu sestra farárka Anna Polcková, ktorá oznámila, že v nej pre iné aktivity nebude pokračovať. Prácu po nej prevzal brat farár Michal Zajden. Kontaktnou osobou spomedzi mladých je Juraj Kriška. Obsah stretnutí tvoria neformálne rozhovory, modlitby, spev, témy. Do leta preberali cyklus Ježišove zázraky, ako aj témy: Sekty, ochrana pred nimi; Rastliny ako Božie stvorenie a iné). Mládež sa však málo zapája do zborových aktivít. Je v kontakte so Spoločenstvom ev. mládeže (SEM). V lete sa mladí zúčastnili na tábore v Příbore a na futbalovom turnaji. 

Mládež v internáte v Evanjelickom dome starostlivosti (EDS)
Ubytovacie zariadenie pre študentov, ktoré zriadil náš cirkevný zbor v roku 2006 v priestoroch budovy EDS na Partizánskej ul. č. 2, bežne nazývané aj „internát  EDS“, poskytuje svoje služby študentom, ktorí absolvujú denné vysokoškolské štúdium na ktorejkoľvek  univerzite alebo vysokej škole v Bratislave a  prichádzajú  z rôznych  cirkevných zborov ECAV na Slovensku. Nie je vylúčené ani pridelenie ubytovania študentom iného vierovyznania. 
V akademickom roku 2008/2009  bolo ubytovaných spolu 59 mladých ľudí (29 chlapcov a  30 dievčat, z celkového počtu bolo 6 rímskokatolíckeho vierovyznania) a v akademickom roku 2009/2010 spolu 57 ubytovaných (30 dievčat a 27 chlapcov, z celkového počtu je 1 rímskokatolíckeho vierovyznania). Záujem študentov o ubytovanie každoročne prevyšuje kapacitné možnosti, a tak nemôžeme vyhovieť všetkým  žiadateľom, ktorí majú trvalé bydlisko v okruhu 100 km od Bratislavy a nebolo im pridelené ani internátne ubytovanie zo strany vysokej školy, ktorú navštevujú.
Brigádnická činnosť
Počas zmluvného ubytovacieho obdobia študenti vykonávajú brigádnické práce v dohodnutom rozsahu podľa potrieb  cirkevného zboru. Pravidelne vykonávajú upratovanie  priestorov interiéru v budove EDS na Partizánskej 2 a priľahlých priestorov okolia budovy, presun nábytku a čistiace práce v interiéri objektu, ale aj v budove Nového evanjelického lýcea (ŠUP) na Palisádach 51 po stavebných úpravách. Vykonali aj  manuálne práce spojené s  prípravou priestorov pre domov dôchodcov. Študenti sa radi zúčastnili aj na pomocných prácach, o ktoré požiadalo Slovenské evanjelizačné stredisko alebo pomohli pri organizovaní niektorých slávnostných príležitostí, ktoré sa konali v našich kostoloch, v EDS či pri ďalších zborových podujatiach. Začína sa rozvíjať  aj  činnosť vo forme pomoci starším a osamelým členom nášho cirkevného zboru, a to nákup potravín podľa vopred dohodnutej požiadavky a termínu, a vzájomná komunikácia, ktorá  vedie  študentov k tomu, aby sa postupne zapojili aj do samostatnej  návštevnej služby v domácnostiach.  Okrem uvedených činností sa študenti podieľajú aj  na inej forme práce v cirkevnom zbore, a to: aktívne sa zapájajú do práce s mládežou alebo sú členmi hudobnej skupiny eMko Band, jeden študent spolupracuje s archivárom cirkevného zboru, iný pripravuje webovú stránku EDS s prístupom pre verejnosť a interne pre  študentov, ďalší zabezpečil  internetové pripojenie a zodpovedá za jeho funkčnosť v študovni internátu a čiastočne aj v niektorých izbách C budovy (finančné výdavky na technické zabezpečenie poskytol cirkevný zbor).
Diskusné stretnutia pre vysokoškolskú mládež
Študenti EDS ale aj z iných internátov majú možnosť zúčastniť sa na diskusných  stretnutiach, ktoré sa konajú pravidelne v priebehu letného a zimného semestra v kaplnke EDS v utorok o 20. h.  V roku 2009 sa uskutočnilo 22 stretnutí, ktoré viedol vždy niektorý brat zborový farár aj s nadväznou diskusiou pre  účastníkov. Na programe boli rôzne  témy napr.: Partnerské vzťahy, Miešané manželstvá, Predmanželský sex a spolužitie, Manželstvo a rozvod – biblický pohľad, Umenie hospodáriť osobne aj v rodine, Pravda a klamstvo vo svetle Božieho slova, Úvod do Zjavenia Jána, Dobrovoľníctvo v nemocnici, Kresťan a politická angažovanosť a ďalšie témy, podľa návrhu  účastníkov. Duchovnú zodpovednosť za stretnutia mali bratia farári Martin Šefranko a Michal Zajden.  
Služby Božie s Večerou Pánovou  pre študentov EDS
Konajú sa v EDS  v akademickom roku pre študentov 4-krát, na začiatku a na konci semestra, a to v  kaplnke EDS. Do programu radi prispievajú aj študenti čítaním biblického textu, modlitbami, sólo spevom, hrou na organe alebo husliach.
Darovanie krvi
Akcia „Príď darovať krv“ sa konala 3. 3. 2009 v internáte EDS, a to v spolupráci s Národnou transfúznou stanicou (NTS) v Bratislave a s finančnou podporou nášho cirkevného zboru. Prípravné práce pred odberom a v priebehu akcie zabezpečovali študenti. Na odbere sa zúčastnilo celkovo 37 osôb, 32 darcov bolo úspešných – z nich 23 študentov z internátu EDS. V priebehu roka 2009 na priamu telefonickú výzvu NTS darovať krv a v priebehu dvoch dní reagovali ďalší  6 študenti. 
Adventné stretnutie študentov
 	Spoločenské stretnutie študentov bývajúcich v EDS sa uskutočnilo 7. 12. 2009 v študovni. Záujem prejavilo 35 študentov, ktorí na niekoľko hodín vymenili študijné povinnosti a prácu za  možnosť spoznať nových  obyvateľov internátu, zistiť, koľko vedia o najobľúbenejšom príbehu v Biblii  (vianočný test)  ako aj ochutnať zo sladkostí, ktoré napiekli a  priniesli viaceré dievčatá. 
Tak ako na adventnom stretnutí aj v priebehu celého roku 2009  bolo zjavné, že medzi študentmi bývajúcimi v internáte EDS sú dobré medziľudské vzťahy a „všetkých  spája láska Kristova“. Za to vďaka Pánu Bohu, cirkevnému zboru a všetkým spolupracovníkom. 
	Vo funkcii správcu internátu v EDS pôsobí od jesene r. 2008 sestra Elena Sajtáková, ktorá dobre nadviazala na prácu tých, ktorí boli úplne pri neľahkom rozbehu internátu. Bol to najprv brat Andrej Mišina a od jesene 2007 sestra Mária Šebestová: Pomáhala jej Anna Fáberová, ktorá v spolupráci pokračuje aj v súčasnosti. Všetkým, ktorí akýmkoľvek spôsobom prispeli k zriadeniu a prevádzke internátu, patrí za ich službu poďakovanie.

Maďarská mládež 
S duchovnou prácou s maďarsky hovoriacou mládežou začala sestra farárka Erika Hlačoková v r. 2009. Nateraz eviduje 6 členov mládeže, v priemere sa stretávajú 4. Všetci mladí prichádzajú aj na nedeľné SB v maďarskom jazyku v MK. Veková hranica je 21 – 32 r. Stretávanie sa iba rozbieha, mladí sa spoznávali v rozhovoroch a preberali príležitostné témy (Kto je šťastný?,  Vianoce a pod.). 
 
Mládež v Univerzitnom pastoračnom centre (UPC) Mosty
V roku 2009 hľadali v UPC bratia kapláni Peter Mozola a Martin Balko so svojimi spolupracovníkmi nové formy práce, a to popri organizovaní osvedčených pravidelných týždenných, mesačných a semestrálnych programov. 
K týždenným programom patria: nedeľné SB s detskou besiedkou, utorkové malé spoločenstvá, pondelkové a štvrtkové psychologické a pastorálne poradenstvo, stredajšie diskusné večery s hosťom, večery modlitieb a chvál, vysokoškolské spoločenstvo KLUB-31 miesto pre teba a štvrtková tanečná škola ľudových a spoločenských tancov. 
Medzi mesačné programy patria: tím vedúcich, prípravný programový a organizačný  tím, modlitby 24/1, teológia pre laikov. 
Do semestrálnych programov sú zaradené: víkendové sústredenie pre spolupracovníkov, víkendovka pre spoločenstvo, letný a silvestrovský týždenný kemp. 
Výsledkom hľadania nových foriem je, že prvýkrát sa SB pripravovali počas letných prázdnin a prakticky  celoročne bola k dispozícii aj detská besiedka. V cirkevnom zbore si našlo svoje  miesto  aj 
e-mailové anonymné poradenstvo a psychologická poradňa. Túto službu využívajú nielen mladí, ale i rôzne generácie. V letnom semestri bol v UPC silný ročník absolventov. Z viacerých nových projektov sa uchytili najmä spoločné modlitby pripravované s Rodinným spoločenstvom pri PO NK a tanečná škola, ktorá zaznamenala veľký úspech a stala sa obľúbeným miestom relaxu, ale aj fungujúcim misijným nástrojom. V zimnom semestri sa podarilo vytvoriť nový tím spolupracovníkov na vysokoškolskú prácu. Obnovila sa tradíciu stretávania študentov v strede týždňa vo veľkom spoločenstve – tzv. KLUB-31. Novou aktivitou je teologický program pre laikov s kvalitne pripravenými prednáškami a materiálmi. Pracovníci v UPC Mosty sú vďační za Božie požehnanie v r. 2009 a vážia si podporu celého bratislavského cirkevného zboru.

Prehľad aktivít UPC Mosty 
NÁZOV AKTIVITY	ČAS (HODINA) KONANIA AKTIVITY 	KTO SA NA AKTIVITE PODIEĽA	KOĽKO RÁZ SA AKTIVITA KONALA	ÚČASŤ	Poznámka		
Detská besiedka – tím pre besiedku	Nedeľa
9.30	Mgr. Danka Martonová Mgr. Lenka Molitorisová	45	10			
Modlitby 24					Realizované v spolupráci s ROS pri NK		
Tanečné dielne	Štvrtok
18.00
	Mgr. Vierka Liptáková Veronika Hospodárová
Anna Tuharská	40	25			
Klub 31	Streda 18.30	Marek Hrivňák 
Ing. Peter Lištiak
	12	20			
Teologický program	Utorok
18.00	Ing. Martin Doboš	3	10			
E-mailové psychologické poradenstvo		Mgr. Martin Balko		210	Poskytnutie informácií, konzultácií, psychologic-kého a pastorálneho poradenstva		
Psychologická poradňa	Pondelok
Štvrtok 16.00 –  19.00	Mgr. Martin Balko		110 	 Počet       klientov		
Pastorálne poradenstvo, poradenstvo  pre páry	Utorok
Streda
	Mgr. Peter Mozola		70			
Skupinka 1	Štvrtok
	Mgr. Vierka Liptáková
Anna Tuharská
Bc. Daniela Klučiariková Silvia Zemanová
Simona P.	45	5			
Skupinka 2	Utorok
18.00 – 21.00	Mgr. Martin Balko
Ing. Daniela Oráčová 
Ing. Martin Kapusta
Mgr. Lenka Molitorisová Oľga Mockovčiaková
Juraj Farkašovský
Ing. Dušan Šándor 
Mgr. Nataša Pitoňáková-Šimon	48	8			
Skupinka 3	Utorok
18.00 – 21.00	Ing. Vladimír Kuchárik
Ing. Adriana Kucháriková
Mgr. Danka Martonová
Ing. Andrej Adamuščin, PhD
Miroslava Adamuščinová
Mgr. Daniela Onačilová
Mgr. Katka Škripcová
Ing. Martin Doboš
Mgr. Janka Dobošová
Tomáš Havrila
PhD Jana Červeňáková	48	11			
Skupinka 4	Utorok
20.00 – 23.00	Mgr. Peter Mozola 
Ing. Martin Kováč
 Ing. Martin Dziak
 Peter Kovaľ	25	4	Realizované v spolupráci s ROS pri NK		
Skupinka 5	Utorok	Bc. Rado Choroš
Mgr. Jana Reguliová
Mgr. Jana Filípková
Mgr. Elena Jančušková
Bc. Veronika Hospodárová 	40	5			
Skupinka 6	Nedeľa
16.00 – 19.00	ROS	40	8	Realizované v spolupráci s ROS pri NK		
Študentský tím	Streda 
21.30	Milan Duračka
Martin Čertek
Michal Meliško
Jany Rechtoris
Daniel Beňuch
Danka Klučariková
Anka Tuhárská
Marek Štefánek
Daniela Ončilová
Jano Hreha
Tatiana Šmálová
Katarína Bariaková
Lukáš Králik
Michaela Králiková
Peter Benka
Jana Brndiarová
Ivona Demčáková
Marek Hrivňák
Peter Lištiak		12			
Organizačný tím	raz za  mesiac	Ing. Andrej Adamuščin
Rado Choroš
Jana Filípková
Ing. Daniela Oráčová
Ing. Majo Šišmiš
Jano Hreha
Daniela Onačilová	10	7			
Programový tím	raz za mesiac	Mgr. Peter Mozola
Mgr. Dagmar Mozolová
Mgr. Martin Balko
Mgr. Vierka Liptáková
Mgr. Danka Martonová
Ing. Peter Lištiak
Marek Hrivňák
Ing. Martin Kapusta
Mgr. Lenka Molitorisová
Ing. Vlado Kuchárik
Anna Tuharská
Ing. Martin Doboš	10	12			
Vedenie UPC Mosty	raz za mesiac	Mgr. Peter Mozola
Mgr. Martin Balko
Ing. Andrej Adamuščin, PhD	12	3			

Mládežnícke hudobné skupiny
eMko Band – posobí na pôde cirkevného zboru približne od roku 2006. Hrával hlavne na mládežníckych stretnutiach eMko, ktoré sa konali počas školského roku raz mesačne v MK. V roku 2009 sa eMko uskutočnilo iba v prvej polovici roka – 4-krát. Od jesene sa eMko stretnutia nekonajú, eMko Band sa sústreďuje na službu na tematických SB v našom zbore. 
Okrem týchto pravidelných podujatí eMko Band v roku 2009 usporiadal evanjelizačné koncerty. Najprv to bol evanjelizačný víkend v Kalinove, Príbelciach a vo Veľkom Krtíši, kde v ev. cirkevných zboroch poslúžil hudbou, svedectvami a Božím slovom. Svojím programom poslúžil v Trnave, kde hral na dvore evanjelického cirkevného zboru – počúvali nielen miestni mládežníci, ale aj ľudia z ulice. V novembri eMko Band hudobne povzbudil mládežníkov z Piešťan na ich stretnutí.
Priestor pre službu vidí do budúcna aj v rámci Bratislavského seniorátu (BAS) v spolupráci s koordinátormi Martinom Kováčom a Erikou Hlačokovou. Cirkevný zbor službu eMko Bandu podporuje poskytnutím technického vybavenia, vrátane zapožičania auta na presun.
Kapela nehrá vždy v rovnakej zostave. Vedúcou eMko Bandu je Mária Ölvecká (spev), dalšími členmi skupiny sú  Alica Kopcová (basová gitara), Alena Ölvecká (flauta a spev), Milan Korenica, Juraj Mendel (obaja bicie), Marek Sojka, Miro Darula, Martin Korenica, Juraj Predný (všetci gitara), Juraj 
Paštrnák (klávesy).  

            Hudobná skupina, ktorú vedie gitarista a tenor Peťo Bruncko, síce
nemá názov, no pozostáva z členov, ktorí slúžia, kdekoľvek môžu. Nie sú spolu
dlho, no sú dobrými kamarátmi, čo je v skupine nevyhnutné. Hrávajú na tematických služieb Božích, ale aj v rôznych zloženiach na iných akciách. Klavirista Laco Gallay slúži na doraste hrou na klavíri, hráč na basovú gitaru  Jakub Pavlús („Havran“) pomáha v Mlynskej doline, Juro Mendel je bubeník,
ktorý hrá aj cvičí, ako často sa to len dá. Huslistkou a speváčkou je Danka Botiková. Kapela nemá stále zloženie. Tvoria ju však hudobníci, ktorí vedia, komu uverili, a svojho Pána chcú chváliť
hudbou, spevom a najmä životom.
Hudobná skupina v Dúbravke – v r. 2009 síce nevystupovala, no nacvičovať neprestala. Je  zložená z hudobníkov hrajúcich na gitare a klavíri. Toto muzikantské zoskupenie vedie Adriana Pallová. 

d)	Rodinné spoločenstvo ROS
Pravidelné aktivity
1.	Rodinné popoludnia v kostole
Stretnutia pri Božom slove, určené všetkým generáciám.
24. 1. 2009	téma: Evanjelium Kristovo			kazateľ: Stano Kocka
21. 2. 2009	téma: Si bohatý?				kazateľ: Slavomír Slávik
21. 3. 2009	téma: Živý zbor – utópia, či realita?		kazateľ: Jozef Kováč
18. 4. 2009	téma: Povzbudenie a napomínanie		kazateľ: Boris Mišina
23. 5. 2009	téma: Boh vidí jednotlivcov			kazateľ: Karol Verčimák
20. 6. 2009	téma: Chválime Pána Boha a dobrorečíme Mu	kazateľ: Peter Synak
24.10.2009	téma: Zápas s Bohom				kazateľ: Miloš Paštrnák
21.11.2009	téma: Konflikt – áno či nie?			kazateľ: Peter Mozola
2.	Modlitby 24/1 
Nepretržitá 24-hodinová modlitebná reťaz, pri ktorej sa modlitebníci striedajú v jednej modlitebnej miestnosti. V roku 2009 to boli modlitby najmä za náš cirkevný zbor, jeho zápasy, služobníkov, spoločenstvá a podujatia, ale aj osobné modlitby za potreby známych i neznámych, priateľov, rodín, za životy členov ROS-y. Modlitby 24/1 sa uskutočnili v termínoch: 9. - 10. 1., 13. - 14. 2., 13. - 14. 3., 24. - 25. 4., 8. - 9. 5., 12. – 13 .6., 10. - 11. 7., 14. - 15. 8., 11. - 12. 9., 9. - 10. 10., 13. - 14.11., 11. – 12. 12. 2009.
3.	Domáce skupinky
Členovia ROS-y sa stretávajú aj v domácnostiach na oslavu Pána Boha, pri spoločnom čítaní Písma sv., ktoré sa snažia aplikovať do svojich životov. Pomáhajú si vzájomne znášať starosti, delia sa o svoje radosti. Modlia sa navzájom, snažia sa podporiť a povzbudiť sa pri výchove detí i pri budovaní vzťahov v manželstvách a rodinách. Skupinky tvorí 3 – 5 rodín, počet skupiniek je 5.
4.	Detský klub Benjamín 
Zámerom je vytvoriť priestor, kde mamičky môžu s malými deťmi prísť, kde môžu zažiť ovzdušie dôvery a priateľstva a spoluvytvárať komunitu, ktorá má spoločný cieľ – výchova a vzdelávanie detí, kde sa každá matka môže deliť o svoje skúsenosti, hľadať riešenia na problémy, s ktorými sa stretáva nielen pri výchove detí, ale aj v osobnom živote. Toto priateľské stretávanie mamičiek s deťmi sa koná každú stredu od 9.00 do 12.00 h, a to na Legionárskej ulici č. 4. Vedúcou klubu je Denisa Kováčová.
5.	Klubík Benjamín 
Klubík Benjamín je nový program pre deti, ktorý je zameraný viac na vzdelávanie formou rôznych krúžkov (angličtina, výtvarná, hudobná, či pohybová výchova). Každý týždeň býva iný krúžok. Deti tak majú priestor na spoznávanie novým aktivít. Stretávanie sa koná každý pondelok od 9.00 do 11.30 hod. na Legionárskej ulici č. 4.

Príležitostné podujatia
1.	Veľkonočný jarmok 29. 3. 2009
Predaj ručne vyrobených výrobkov členmi ROS-y – peniaze získané z predaja slúžia na podporu ďalších aktivít ROS-y.
2.	Veľkonočné stretnutie rodičov a detí v Častej 4. 4. 2009
V jeho programe boli biblická lekcia, hry, spoločný obed.
3.	Letný rodinný tábor (Jelšava – hotel Hrádok) 25. 7. – 1. 8. 2009
Zúčastnilo sa 17 rodín s deťmi, 
- spoločne prežitý čas, 
- program pre deti – Noemova archa, kreatívne dielne, táborová olympiáda, spoločné výlety, 
- program pre rodičov – spoločné večery s témou Odpustenie, Večera Pánova (prislúžil brat farár Radim Cingeľ †27. 1. 2010).
4.	Popoludnie pre rodiny s deťmi spojené s koncertom Richarda Čanakyho a Márie Pohradskej
       26. 9. 2009
Otváracie podujatie pre novú sezónu Detského klubu Benjamín,
- biblická lekcia pre deti, informácie o našej činnosti plus pozvanie, propagačné materiály, koncert,
- účasť: približne 70 ľudí.
5.	Mikulášske stretnutie pre deti 5. 12. 2009
6.	Vianočný bazár 6. 12. 2009
Predaj ručne vyrobených výrobkov členmi ROS-y – peniaze získané z predaja, slúžia na podporu ďalších aktivít ROS-y.
7.	Vianočná besiedka pre deti 24. 12. 2009
Štedrovečerná detská besiedka (počas SB v NK), účasť: asi 20 detí.
Vedenie RoS-y
Rodinné spoločenstvo (ROS) nemá jedného vedúceho, činnosť koordinuje prípravný tím v zložení: Martin a Alena Popikovci, Peter a Danka Kovaľovci, Ján a Katarína Bobockí, Maroš a Anna Oleárovci, Ján a Mária Hubovci, Jozef a Katarína Minaričovci, Martin a Zuzana Titkovci.

e)	Biblické hodiny
Štúdium Biblie pre dospelých 
Vedie ho brat farár Ján Grešo. Štúdium Biblie sa koná, s prestávkou počas letných prázdnin,  každý týždeň od začiatku septembra do konca júna. Čas stretnutí je pondelok o 18.00, utorok o 16.45 (resp. 15.45) hod. Miesto, kde sa konajú, je zborová sieň na Legionárskej 6. V pondelok a utorok sa preberá tá istá stať Písma (keďže sa nepodarilo nájsť jeden termín, ktorý by vyhovoval všetkým záujemcom). V školskom roku 2008/2009 zúčastnení preberali Ježišove rozhovory zo všetkých štyroch evanjelií, ktoré boli zaradené do jednotlivých skupín podľa viacerých hľadísk. Od septembra 2009 je na programe štúdia čítanie a výklad vybraných žalmov. Výber žalmov sa deje so zámerom, aby sa dostali k slovu jednotlivé charakteristické myšlienky žalmov. V oboch uvedených dňoch prichádza spolu okolo 60 – 70 účastníkov. V poslednom čase sa o niečo zvyšuje podiel mladších. Medzi účastníkmi sú aj niekoľkí príslušníci iných kresťanských cirkví. Väčšina účastníkov sleduje čítanie a výklad textu s otvorenými Bibliami a robí si poznámky. Výklad sa deje obvyklým exegetickým spôsobom so snahou aplikovania na súčasnosť.  U účastníkov je evidentná snaha poznať 
a porozumieť čím viac z Písma svätého.

Biblické hodiny na Legionárskej ul. č. 6
Patria k dlhoročným činnostiam nášho cirkevného zboru (konajú sa 41 rokov). Dodnes si zachovali evanjelizačno-vzdelávací charakter so zámerom zapájania aj neordinovaných členov zboru do ich programu a s cieľom uplatňovať poznané biblické pravdy v každodennom živote. Biblické hodiny (BH) sa konali okrem dvoch prázdninových mesiacov a sviatkov  počas celého roku, a to v sobotu o 17.00 h (18.00 h) v zborovej sieni na Legionárskej 6. V dvoch prípadoch boli súčasťou záverov pôstneho a adventného modlitebného týždňa v MK, v jednom prípade sa uskutočnila v čase ich konania evanjelizácia ProChrist vo VK, do ktorej sa spoločenstvo BH aktívne zapojilo. Na BH sa zúčastňovali prevažne bratia a sestry staršej generácie, v menšom počte aj mladí bratia a sestry. Priemerná účasť bola 32 návštevníkov. Spoločenstvo BH je otvorené aj pre ďalších bratov a sestry nášho zboru. 
Témy BH sa preberali prevažne vo forme viactýždňových cyklov. V r. 2009 ich bolo prebratých 8: Boží postoj k nám (4 týždne), Chvála apoštola Pavla (3), Kristus – náš život (3), Moc kríža a Pánovho vzkriesenia (3), Míľniky na ceste kresťana (5), Božia útecha (2), Hospodinove oči sú na každom mieste (7), Tichosť a bdelosť (3). Témy určené na jednu biblickú hodinu boli: Príležitostná BH na začiatku nového roku, V náručí Božej lásky (večer vlastnej tvorby), Božie volanie do práce, Príležitostná ďakovná biblická hodina na záver šk. roku, Spoločenstvo nás dvíha k Bohu, Božie teplo zo studenej krajiny, Zasľúbený Mesiáš, Božie svetlo prišlo na svet. 
Na BH 26. 9. mal biblický príhovor a spoločenstvo BH pozdravil brat biskup Stanislav Pientak zo Sliezska. 
Témy BH pripravoval najmä brat Milan Jakš. Témy dvoch cyklov a dvoch biblických hodín pripravil brat Slavomír Blatnický. BH viedli bratia a sestry neordinovaní – návštevníci BH. Ich duchovnú náplň tvorili zväčša dva príhovory (jeden mal niektorý z ordinovaných a jeden z neordinovaných). Okrem biblických príhovorov boli súčasťou každého programu úvodné a záverečné modlitby a spoločné piesne. V programe  BH bola aj duchovná poézia, sólové spevy a duety. 
Spoločenstvo BH sa zaujíma aj o vonkajšiu misiu. Modlitebne a finančne podporuje manželov Youngovcov z Wycliffovej misie, ktorí pôsobia v Nigérii. 

Maďarská biblická hodina 
Koná sa v pondelok v kabinete náboženstva na Panenskej 28 o 16.30 h a vedie ju sestra farárka Erika Hlačoková. Na tejto BH sa zúčastňuje v priemere 9 bratov a sestier, čo je približne polovica z priemernej účasti nedeľných SB v maďarskom jazyku. Vek účastníkov:  21 r. (traja mladí ľudia),  ostatní starší od 50 – 85 rokov. Na BH preberali prorokov Eliáša, Elízea a ďalšie témy.

f)	Spevokol
Zborový spevokol
	Vedie ho sestra Viera Jägerová. V r. 2009 vystúpil 12-krát a predniesol 35 piesní. Tieto vystúpenia sa konali pri rôznych príležitostiach ako napr. inštalácia s. farárky Hlačokovej,  90. výročie úmrtia M. R. Štefánika, konfirmácia v NK, 95. výročie posvätenia EDS, Pamiatka posvätenia NK, Veľká noc, I. slávnosť svätodušná, Štedrý večer (TV prenos), Žatva spevokolov. Požehnané bolo vystúpenie večer na 4. adventnú nedeľu (20. 12.), na ktorom odznelo 9 piesní s adventnou a vianočnou tematikou. Brat Stanislav Tichý urobil z tohto vystúpenia aj záznam na CD.
	Spevokol vystupuje nielen so staršími piesňami, ale postupne nacvičuje aj nové skladby. Takýchto bolo v r. 2009 asi 9. Zborový spevokol má v súčasnosti 32 stálych členov, čo je na Bratislavu žalostne málo. Nacvičuje sa raz týždenne 1 a pol – 2 hod. V prípade potreby, pred náročnejším vystúpením, sa nácviky pridajú. V záujme ďalšieho skvalitňovania práce v spevokole je bezpodmienečne potrebné spevokol „omladiť“ a rozšíriť jeho rady. Zvlášť soprán, tenor a bas. Napriek výzvam a osobným pozvaniam sa to, zatiaľ, nedarí. Túto požiadavku, potrebu zapojiť sa do služby spevokolu, tlmočím aj na tomto mieste. Aj služba v spevokole, obetovanie dvoch hodín týždenne nácvikom, je príležitosťou, ako preukázať lásku k cirkevnému zboru nielen slovami, ale aj činom. V spevokole je veľmi milá a priateľská atmosféra, i noví ľudia by sa v ňom určite cítili príjemne a poslúžili by dobrej veci. V spevokole pri nácvikoch pomáha a v neprítomnosti sestry dirigentky ju zastupuje brat Stanislav Tichý.

Komorný zbor Salus
Pod vedením sestry Viery Jägerovej v r. 2009 vystúpil 6-krát a predniesol 11 skladieb. Išlo o vystúpenia na službách Božích v chráme, na biblickej hodine, benefičnom koncerte v DK Petržalka, na Žatve spevokolov. Tiež na stretnutí spevokolov Bratislavského seniorátu v Šamoríne. Toto vystúpenie komorného zboru Salus malo veľmi dobrý ohlas. Konalo sa aj v prítomnosti skladateľa Víťazoslava Kubičku, ktorý pre Salus zložil 6 skladieb na slová 1., 27., 96., 65. a 66. žalmu, ako aj na slová proroka Izaiáša a evanjelistu Matúša. Z nich 3 odzneli práve na spomenutom stretnutí v Šamoríne.
Komorný zbor Salus má v súčasnosti 15 stálych členov (1 je hosťujúci), z ktorých ôsmi sú aj členmi zborového spevokolu. Túžbou členov je prezentovať sa uvedenými skladbami V. Kubičku vo forme uceleného evanjelizačno-misijného programu pozostávajúceho z piesní a hovoreného slova aj v iných cirkevných zboroch.
Cirkevný zbor prispel Komornému zboru Salus na úhradu cestovného do Šamorína. Komorný zbor môže aj v budúcnosti počítať s finančnou pomocou cirkevného zboru, pri jeho reprezentovaní aj mimo Bratislavy.

Spevokol v Dúbravke
Od januára 2008 ho vedie sestra Ľuboslava Žitňanová. Počet členov spevokolu je v súčasnosti 23. Na nácvik sa stretávajú (okrem letných prázdnin) raz týždenne – v utorok o 18. 30 v Ev. zborovom dome v Dúbravke. Speváci sú zaradení do 4 hlasov – soprán, alt, tenor a bas. V r. 2009 spevokol vystúpil na službách Božích na inštalácii sestry Eriky Hlačokovej za zborovú farárku vo VK (8. 2.), v Dúbravke na Veľkú noc, na konfirmácii (31. 5.), tiež na Duchovnej žatve spevokolov (21. 6.) v NK. Po letnej prestávke vystúpil na SB pri Poďakovaní za úrody zeme (október 2009) a na Štedrý večer.
Začiatkom júna 2009 sa uskutočnil víkendový zájazd dúbravského spevokolu spojený so speváckym sústredením. Spevokol navštívil niektoré pamätné miesta v Martine, v Necpaloch a blízkom okolí. Vystúpil s dvomi piesňami na hlavných SB v Martine. Spevokol sa všade stretol s milým prijatím a pohostinnosťou. Zájazd dobre zorganizoval brat poddozorca PO Dúbravka Stanislav Páťal i s pomocou viacerých ďalších členov spevokolu. 

g)	Modlitebné spoločenstvá

Ranné modlitebné stretnutia 
Konali sa v zborovej sieni na Legionárskej 6 od pondelka do piatku, denne o 7.00 hod., okrem letných prázdnin a sviatkov.  Modlitebné stretnutia viedol brat farár Michal Zajden a boli spojené s čítaním zamyslení z ročenky Tesnou bránou. Účasť – spravidla do 5 modlitebníkov. 

Nedeľné modlitebné stretnutia pri Novom kostole
Stretnutia sa konali každú nedeľu okrem prázdninových mesiacov a niektorých sviatkov o 9.00 hod. v zasadacej miestnosti na Legionárskej 6. Organizačne ich zabezpečoval brat Milan Jakš, počas jeho neprítomnosti sestra Jela Zaťková.  Počet účastníkov bol 3 – 5, vrátane bratov ordinovaných, ktorí v daný deň vykonávali  hlavné SB v NK. Obsahová náplň: prečítanie biblického textu, ďakovné a prosebné modlitby za požehnanie služieb Božích v NK i v ďalších kostoloch nášho zboru, ako aj všetkých duchovných podujatí v danú nedeľu. 

Nedeľné modlitebné stretnutia po hlavných SB v NK
Modlitebné stretnutia sa konali po hlavných SB v prednej časti NK spolu s bratom farárom, ktorý mal  príslušné SB. V r. 2009 sa uskutočnili 4 takéto stretnutia (18. 1., 15. 2., 24. 5. a 21. 6.) v počte 5 – 12 účastníkov. Predmetom boli ďakovné modlitby za Božiu milosť  prosby o ďalšie Pánovo vedenie v osobnom živote modlitebníkov, ako aj v živote cirkevného zboru. Modlitebné stretnutia organizačne zabezpečoval brat Milan Jakš. 

Modlitebné spoločenstvo (MoS) Dúbravka 
Táto modlitebná skupinka sa stretávala každý piatok o 17.30 hod. v Ev. zborovom dome v Dúbravke. K modlitbám sa pravidelne schádzali 4 sestry vo veku 45 – 73 rokov (Anna Randusová, Danka Verčimáková, Helena Plotzeková, Magda Peniašteková. V modlitbách boli spojené aj so sestrou  Oľgou Lešovou, ktorá bola v minulosti pravidelnou účastníčkou modlitebných stretnutí, no momentálne do MoS nemôže chodiť. Sporadicky prišlo aj niekoľko starších sestier z nášho zboru.
 	Obsah stretnutí tvoria prosby o Božiu prítomnosť a požehnanie, svedectvo o vypočutých modlitbách alebo svedectvo zo života s Pánom Ježišom, čítanie z Písma sv. a s výkladom k nemu (Tesnou bránou, Chlieb náš každodenný). V modlitbách sestry prosili za prebudenie v rodinách, spoločenstvách, zbore a v celej cirkvi; za nového br. farára pre Dúbravku – aby miloval Pána Ježiša, prosili i za vhodný byt pre neho a jeho rodinu; za požehnanie služby všetkých duchovných pastierov; za misionárov a evanjelizačné pracoviská vo svete i v našej krajine atď. MoS v Dúbravke vedie sestra Magda Peniašteková.	
	
h)	Spoločenstvo evanjelických žien (SEŽ)
SEŽ „veľkej Bratislavy“ sa stretáva už 20 rokov vždy v prvú nedeľu v mesiaci, okrem prázdnin v júli a auguste, o 15. 00 hod. v zborovej miestnosti na Legionárskej 6. V septembri, apríli a júni sa spravidla koná toto stretnutie v cirkevných zboroch Prievoz, Petržalka a  Rača. Aj v roku 2009 toto spoločenstvo pracovalo podľa stanoveného plánu, ktorý obsahovo a organizačne pripravil výbor pod vedením koordinátorky Aurélie Kerekrétiovej. Témy jednotlivých stretnutí boli vybraté podľa aktuálnych potrieb a záujmu sestier, ktoré toto spoločenstvo tvoria (asi 50).
V roku 2009 to boli tieto témy: Zmierenie, Činorodá láska, Poznám tvoje skutky, Bremeno osamelosti, Žena v cirkvi a spoločnosti, Modlitba ako služba, Sila slova, Napomenutia z Prísloví, Pôjdem za Tebou, ale..., Lebo tak Boh miloval svet. V spolupráci s členkami výboru si ich pripravili ordinovaní bratia a sestry Boris Mišina, Ján Kolesár, Anna Polcková, Zuzana Antalová, Dušan Kováčik,  Daniela Horínková, Eva Mažárová a Erika Hlačoková. V máji sme spoločne autobusom cestovali na  seniorálne stretnutie v Modre. SEŽ sa pravidelne zúčastňuje aj na Svetovom dni modlitieb (SDM) vždy v prvý piatok v marci. Téma SDM , ktorú pripravili sestry z Papuy Novej Guiney, bola  „Tak sme mnohí jedno telo v Kristovi“. Ekumenické stretnutie s rovnakou bohoslužobnou liturgiou vo viac ako 180 krajinách na celom svete sa 6. marca 2009 konalo aj na 5-tich  miestach v Bratislave.

i)	Spoločnosť Tvorba
Cirkevný zbor poskytuje svoje priestory na pravidelné stretávanie členom klubu spoločnosti Tvorba. Náplňou činnosti klubu sú prednášky z oblasti náboženstva, vedy, histórie, kultúry a pod. Prednášateľmi sú známe osobnosti z tej-ktorej  oblasti ľudskej činnosti. Klub sa stretával raz mesačne, vždy v poslednú stredu v mesiaci, o 17. hod. v miestnostiach Starého lýcea na Konventnej ul. 15. pod vedením brata farára v. v. Ľudovíta Muntága. Počas prednášky si návštevníci mohli vypočuť skladby vážnej hudby v interpretácii poslucháčov konzervatória a VŠMU. 
Spoločnosť Tvorba vydáva štvrťročne časopis Tvorba, revue pre kultúru, literatúru a duchovný život. Spoločnosť Tvorba založil spolu s vydávaním uvedeného časopisu Dr. Emil Boleslav Lukáč. Redakcia časopisu, u ktorej so možno Tvorbu predplatiť, sídli na Partizánskej 2, 811 03 Bratislava (Ev. dom starostlivosti).  Pre účasť na prednáškach organizovaných klubom Tvorba nie je členstvo v klube podmienkou. Prednášky z oblasti kultúry a duchovného života sú otvorené pre širokú evanjelickú verejnosť. 

7. Vyučovanie náboženstva
V školskom roku 2008/2009 sme evanjelické náboženstvo učili na 23 školách, a to 40 hodín a 125 detí. Bol to oproti predchádzajúcemu školskému roku nárast o 23 detí. Začali sme učiť na ďalších dvoch školách, čím stúpol aj počet vyučovacích hodín. Evanjelické náboženstvo vyučovali piati farári, dvaja kapláni, dvaja katechéti (Martin Kováč, Mária Zatkalíková) a jeden študent teológie (Peter Soukup). V druhom polroku z vyučovacieho procesu vypadla dlhoročná katechétka, sestra Mária Zatkalíková, ktorej srdečne ďakujeme za ochotnú službu v našom zbore. Jej hodiny sme museli rozdeliť medzi ostatných vyučujúcich a niektoré prevzala sestra Viera Macháčková a sestra Denisa Kováčová. Rovnako v dôsledku iných povinností nebola schopná učiť sestra kaplánka BAS Barbora Vontorčíková, ktorú nahradila Radka Hladká. Ukázalo sa, že pri stúpajúcom počte hodín bude treba viac katechétov. V tomto zmysle sme podnikli príslušné kroky. V bulletine cirkevného zboru bol uverejnený oznam, v ktorom sme avizovali potrebu ďalších katechétov. Vedenie zboru sa rozhodlo honorovať každú hodinu sumou 2,50 €. Naše kroky sa už začiatkom nového školského roku ukázali ako opodstatnené. Na vyučovanie náboženstva nám pribudlo nám ďalších 5 škôl, počet hodín stúpol na 46 a počet detí na 157. V prvom polroku učilo až 14 vyučujúcich. Z toho piati farári, dvaja kapláni a sedem katechétov. So stúpajúcimi počtami hodín prišli ďalšie úlohy súvisiace s koordinovaním výučby, komunikáciou so školami, zabezpečovaním zastupovania, zabezpečovaním didaktických pomôcok a pod. Túto koordinačnú úlohu vykonával Martin Kováč – zborový katechéta. 

V školskom roku 2007/2008 sme učili náboženstvo na 21 školách, 36 hodín, 102 detí
V školskom roku 2008/2009 sa vyučovanie náboženstva konalo na 23 školách, 40 hodín, 125 detí
V školskom roku 2009/2010 sa náboženstvo vyučuje a 28 školách, 46 hodín, 157 detí.

V hodnotenom období školského roku 2009/2010 v našom zbore evanjelické náboženstvo vyučovali
farári a kapláni:
Erika Hlačoková 
Boris Mišina 
Anna Polcková 
Martin Šefranko 
Michal Zajden 

Peter Mozola
Barbora Vontorčíková	katechéti:
Martin Kováč 
Denisa Kováčová 

Viera Kováčová 
Janka Martincová-Mináčová 
Viera Macháčková
Mária Ölvecká 
Martin Vyskočil 	

Hoci Evanjelická základná škola na Palisádach 57 v Bratislave a Evanjelické lýceum na Palisádach 57 a na Vranovskej 2 v Bratislave zabezpečujú vyučovanie náboženstva inak ako prostredníctvom duchovných nášho cirkevného zboru, usilujeme sa naďalej o dobré – korektné vzťahy s týmito školami. Prejavuje sa to či už v tej forme, že Ev. ZŠ na Palisádach poskytuje náš zbor budovu, ale aj v spolupráci pri klubovej činnosti, detských službách Božích v Malom kostole, detských táboroch. V neposlednom rade aj uverejňovaním oznamov týkajúcich sa cirkevných škôl (zápis, voľné učiteľské miesta a pod.) v našom zborovom bulletine, poskytnutím priestoru Starého lýcea na Konventnej 15 v Bratislave na konanie už tradičného vianočného bazára, v jeho propagácii v zbore i v tom, že dvere našich kostolov sú otvorené na konanie školských služieb Božích pre žiakov i zamestnancov vyššie uvedených škôl. Dvaja z našich zborových farárov (Boris Mišina a Martin Šefranko) sú členmi Rady školy pri Ev. ZŠ Palisády 57, brat senior Boris Mišina je aj členom Rady školy pri ev. lýceu. 

V reflektovaní na ponuku vyučovania ev. náboženstva na štátnych školách sú stále mnohé rezervy. Je to len slabo využívaná možnosť. Počet evanjelických detí navštevujúcich štátne školy je zaiste vyšší ako počet tých, ktoré vyučujeme náboženstvo. Preto povzbudzujeme rodičov, aby deti na ev. náboženstvo prihlásili. Bez tohto ich kroku nemáme možnosť  deti v štátnych školách učiť. Hoci počet detí,  škôl, na ktorých náboženstvo učíme, i počet hodín postupne stúpa (aj vďaka  výbornej organizačnej práci brata katechétu Martina Kováča), výzva: „Daj do poriadku svoj dom“ je, čo sa vyučovania evanjelického náboženstva týka, namieste. 

8. Pastorálna starostlivosť a diakonia
Pastorálne rozhovory s bratmi a sestrami vedú duchovní na našich farských úradoch, ale aj pri návštevách v nemocniciach či domácnostiach. Brat kaplán Martin Balko poskytuje psychologické poradenstvo. 
Výbor zborovej diakonie zasadal podľa potreby. V cirkevnom zbore pracujú tri zborové sestry (Elena Bachárová, Gerda Sýkorová, Jela Zaťková), ktoré sa starajú o istý počet ľudí, krátkodobo i dlhodobo.  
Činnosť diakonie sa zacieľuje na:
-	návštevy dôchodcov v domovoch dôchodcov, v zariadeniach opatrovateľskej služby, v domácnostiach i nemocniciach, ide o návštevy pravidelné – týždenné/mesačné, alebo nepravidelné – podľa potreby či na požiadanie, 
-	drobné nákupy,
-	zabezpečenie liekov pre ťažko sa pohybujúcich, 
-	iné drobné služby vyplývajúce z bežných potrieb človeka,
-	vybavovania na úrade (napr. zabezpečenie tlačiva prihlášky na donášku stravy do domácnosti),
-	telefonické kontakty,
-	sprevádzanie ťažko sa pohybujúcich na prechádzku. 
Na našich dôchodcov myslíme aj z duchovnej stránky. Zborové sestry im v ich osamelosti 
čítajú z Písma sv. či inej duchovnej literatúry, prinášajú im kázne  zborových farárov, bulletin, Evanjelickú Bratislavu a Evanjelický posol. Na požiadanie zabezpečia návštevu duchovného a prislúženie sviatosti VP.  
	V predvianočnom období pripravili a distribuovali vianočné balíčky tým, ktorých navštevujeme v domovoch dôchodcov, domácnostiach, či tým, ktorí pravidelne navštevujú Klub seniorov v EDS. 
	Iste je v zbore i viac anonymných cirkevníkov, ktorí podobným spôsobom slúžia svojim blížnym, blízkym, priateľom. Vďaka, že sú aj takí.  
	Žiaľ, ani zďaleka nie je v našich silách uspokojiť požiadavky našich blížnych, pretože nedisponujeme dostatočným počtom slúžiacich, naopak, je ich akútny nedostatok. Chýbajú láskavé ruky, obetavé srdcia, ochota zapojiť sa do tejto služby, ísť za tými, ktorí sú slabí, nevládni. Aj oni potrebujú pocítiť dotyk Božej lásky. A tak povzbudzujeme k zapojeniu sa do diakonickej práce. 
	Naši bratia a sestry sa tešia z každej návštevy. Túžia rozprávať sa, komunikovať s ľuďmi.  Skúsenosťou tých, ktorí vykonávajú návštevy, je, že aj oni odchádzajú posilnení a obohatení o skúsenosti a zážitky. 

	Služby Božie pre dôchodcov
	17. 5. a 25. 10. 2009 sa konali služby Božie s prisluhovaním sviatosti Večere Pánovej v NK s následným občerstvením v zborovej miestnosti. Na takýchto službách Božích sa zúčastňujú naši bratia a sestry z domovov dôchodcov a penziónov, ktorí sa vždy veľmi tešia na tieto stretnutia. Chýbajú nám však naši domáci – chrámové spoločenstvo. Bolo by vítané, keby sa seniori z domovov dôchodcov a penziónov mohli v NK stretnúť aj s väčším počtom ľudí, ktorí prichádzajú na SB pravidelne.  

Stretnutia seniorov v kaviarni Scherz v EDS
	V druhú stredu v mesiaci (okrem letných prázdnin) sa konali stretnutia seniorov v kaviarni Scherz v EDS. Ich cieľom je vzájomné zblíženie a poznávanie sa mimo bohoslužobných priestorov pri neformálnych rozhovoroch. Diskutujeme o aktivitách zboru aj o osobných problémoch, navzájom sa duchovne obohacujeme. Tieto stretnutia navštevujú aj zboroví farári, s ktorými majú naši starší členovi zboru možnosť  porozprávať sa. V rámci týchto podujatí sme navštívili aj dve výstavy: Cithara sanctorum v Starom lýceu a výstavu výtvarných diel našej sestry presbyterky Janky Krivošovej, ktorá sa konala v Pálffyho paláci na Zámockej ulici pri jej významnom životnom jubileu. 

Zájazd na Moravu 
	Výbor zborovej diakonie zorganizoval 23. 5. 2009 autobusový zájazd na južnú Moravu. Zúčastnilo sa ho  43 záujemcov, prevažne starších členov cirkevného zboru. Boli vďační, že za symbolický poplatok 5 € (ostatné finančné výdavky na dopravu a vstupné uhradil cirkevný zbor) mohli navštíviť vybrané pamätné miesta. Cesta viedla na Zámok v Náměšti nad Oslavou, potom do Třebíča, kde navštívili unikátne třebíčské  ghetto – najzachovalejšiu mestskú židovskú štvrť v strednej Európe. Prvý doklad židovského osídlenia je z r. 1410. Ďalšou zastávkou bolo mesto Kralice nad Oslavou kde navštívili pamätník Bible  kralické.  Vďaka za zorganizovanie toho zájazdu patrí aj bratovi farárovi Michalovi Zajdenovi.

Pozdravy  jubilantom
Členom cirkevného zboru, ktorí dovŕšili v danom roku vek 20, 30, 40, 50, 60, 70 rokov  a po 
70-ke už každoročne, dostávajú od cirkevného zboru  pri príležitosti svojich narodenín pozdrav vo forme pohľadnice. 

9. Iné dôležité udalosti v našom cirkevnom zbore
11. 1. 2009 sa v rámci nedele misie predstavili v zbore niektoré misijné organizácie: vo VK Detská misia, v NK Slovenské evanjelizačné stredisko, v Dúbravke vydavateľstvo Porta libri a v UPC Rádio 7.
17. 1. 2009 sa v zaplnenom VK konala rozlúčka s básnikom Milanom Rúfusom. Kázal brat farár Ján Grešo. 
8. 2. 2009 po zvolení za zborovú farárku koncom r. 2008 bola vo VK slávnostne inštalovaná sestra farárka Erika Hlačoková. Inštaláciu vykonal brat senior Boris Mišina, kázal brat generálny biskup Miloš Klátik. 
1. 4. – 5. 4. 2009 sa počas piatich večerov konala vo VK evanjelizácia ProChrist 2009 vysielaná cez satelit z Nemecka. Prípravný tím zložený z rôznych generácií tvorilo asi 50 spolupracovníkov. Účasť bola od 110 – 210 poslucháčov.
3. 5. 2009 v Dúbravke kázal brat Lars Dahle z Nórska. Je rektorom Vysokej školy pre médiá a komunikáciu. 
3. 5. 2009 sa vo VK konali slávnostné služby Božie  pri 90. výročí úmrtia Milana Rastislava Štefánika. Kázal brat farár Michal Zajden.
V tú istú nedeľu (3. 5.) sa konalo vo VK o 18.00 hod. podujatie „Zažal dušou zore nad horami“ venované spomienke na M. R. Štefánika. 
27. 9. 2009 sa na nádvorí EDS konali slávnostné služby Božie pri 95. výročí posvätenia EDS. Kázal brat Stanislav Pientak, biskup Sliezskej cirkvi ev. a. v.  Večer predtým poslúžil brat biskup na biblickej hodine.
31. 10. 2009 v NK na Pamiatku reformácie kázal Christian Buchholz, predseda Spolku ev. farárov vo Würtembersku, ktorý viedol delegáciu duchovných z Nemecka. 
13. 12. 2009 večer sa vo VK ako benefícia pre detskú onkológiu uskutočnil koncert Veľkého zboru donských kozákov nazvaný Vianočný spev pre život. Pre veľký záujem sa koncert ešte v ten večer opakoval.  
24. 12. 2009 na SB vo VK na Štedrý večer kázal v televíznom prenose brat generálny biskup Miloš Klátik. 

10. Personálne zmeny 
              29. 7. 2009 listom oznámil brat farár Michal Zajden odstúpenie z funkcie predsedajúceho farára z osobných dôvodov. Bratislavský seniorát touto funkciou poveril brata farára Martina Šefranku. 
             29. 11. 2009 bol brat Ján Vladimír Michalko konventom zvolený za kantora vo VK na ďalšie obdobie (r. 2009 – 2015).
      
11. Činnosť zborového presbyterstva
        V r. 2009 zasadalo tri razy: 
        31. 3.  v Novom lýceu (bývalej ŠUP) na Palisádach 51. Body rokovania:  záverečný účet 2008, oboznámenie sa so stavebnými prácami vykonanými v r. 2008, príprava domova  dôchodcov v EDS na Partizánskej 2, štatút lyceálnej knižnice.
        22. 4.  v Starom lýceu na Konventnej 15, body rokovania: schválenie štatútu lyceálnej knižnice, diskusia o Štatúte Cirkevného zboru ECAV na Slovensku Bratislava.
        10. 9.  v Starom lýceu (SL), body rokovania: zmena na poste predsedajúceho zborového farára, návrhy z PO Dúbravka, vrátenie obrazu s podobizňou brata seniora Júliusa Adamiša rodine Adamišovcov.   

        Záležitosti, ktoré treba operatívne riešiť, boli prerokovávané v presbyterstvách jednotlivých pastorálnych obvodov (PO). 
        Presbyterstvo PO VK má okrem farárov 14 členov, 10 mužov, 4 ženy: Miloslav Bahna, Stanislav Gajdoš, Štefan Holotík, Rudolf Horváth, Ján Kerekréti, Janka Krivošová, Ľubica Križanová, Ján Vladimír Michalko, Viera Ölvecká, Ondrej Pindroch, Peter Rybár, Elena Sajtáková, Samuel Schvarc, Michal Šebesta. Zástupcom zborového dozorcu v PO je Ján Kerekréti. Presbyterstvo PO VK zasadá mesačne v Starom lýceu na Konventnej č.15, okrem letných prázdnin. Začiatkom roku 2009 presbyterstvo mimoriadne nezasadalo. Účasť členov presbyterstva na zasadnutiach bola 85%. Pred zasadnutiami bol rozposlaný program, po nich vyhotovený zápis, tento následne dostali všetci zúčastnení. Presbyterstvo riešilo aktuálne otázky, zabezpečenie organizačných a hospodárskych záležitostí týkajúcich sa PO VK. Popri bežnej údržbe bola opravená strecha VK, ktorá zatekala na viacerých miestach. Strecha VK bola zabezpečená proti holubom. 

              Aktivity v PO VK  
	Pravidelné stretnutia v Starom lýceu:  konfirmačná príprava (A. Polcková), konfirmačná príprava (E. Hlačoková), Tvorba T, rokovanie presbyterstva PO VK,  zasadnutia zborového presbyterstva, stretnutia spolku Živena, Mensy Slovensko, Štúrovského hnutia, stretnutia mladšieho dorastu, dorastu, združenia Kufimo, detskej besiedky, stretnutia po nedeľných službách Božích vo VK. 
             Nepravidelné  stretnutia v Starom lýceu: detské stretnutia (narodeninové párty, súťaže, karneval, Mikuláš, bazár), mládežnícke stretnutia (modlitby, párty, LAN párty, umelecký večer, Silvester), výstavy (Cithara sanctorum, odborná cudzojazyčná literatúra, Dositej Obradovič). 
              Mimobohoslužobné akcie vo Veľkom kostole: ProChrist, koncerty (v roku 2009 cca 9), návštevy, prehliadky kostola.  
              Záhrada pri Veľkom kostole: susedské stretnutie, stretnutie Nota bene, tri letné detské denné tábory.

Pri PO VK pracuje bohoslužobný výbor, ktorého predsedníčkou je sestra farárka Anna Polcková. 

Presbyterstvo PO NK má v súčasnosti 11 volených členov: Ján Bobocký, Ján Bruncko, Jozef Farkaš,  Ján Huba, Milan Jakš, Jozef Kováč, Viera Macháčková, Peter Synak, Vladimír Šolc, Tomáš Trcka, Jela Zaťková.
Zástupcom zborového dozorcu v PO je P. Synak. Okrem volených členov sa na zasadnutiacxh pravidelne zúčastňovali bratia farári Šefranko a Mišina, v prvom polroku i brat Zajden. Brat Grešo kvôli iným povinnostiam (príprava bulletinu do tlače) chodil iba na začiatky stretnutí. Pravidelne boli prizývaní hostia, najmä vedúci jednotlivých spoločenstiev, ktorí informovali presbyterov o ich práci. Pred zasadnutiami bol rozposlaný program, po nich vyhotovený zápis, tento následne dostali všetci zúčastnení i predsedníctvo cirkevného zboru. Účasť na zasadnutiach, vrátane aktivity, možno hodnotiť kladne. Určitým nedostatkom sa javila potreba opakovane riešiť úlohy, ktoré z rôznych dôvodov neboli splnené v plánovanom termíne.
V rámci presbyterstva pracujú jednotlivé výbory, ktorých sú presbyteri členmi:
vnútornomisijný výbor: M. Jakš (vedúci), J. Bobocký, T. Trcka;
bohoslužobný výbor: J. Huba (vedúci), J. Farkaš;
hospodársky výbor: J. Bruncko (vedúci), V. Šolc;
výbor pre vonkajšiu misiu: J. Kováč;
výbor pre diakoniu: J. Zaťková.
Zasadnutia presbyterstva bývali pravidelne v zasadačke na Legionárskej 6,a to raz za mesiac, spravidla druhý štvrtok v mesiaci, okrem letných prázdnin. Pre chorobu brata poddozorcu P. Synaka sa neuskutočnilo zasadnutie vo februári.
Pravidelnou súčasťou zasadnutí boli: biblický úvod a modlitba jedného z členov presbyterstva na začiatku a konci; správa predsedov výborov o práci v uplynulom období a plán na ďalšie, pričom najmä vnútornomisijný výbor, výbor pre vonkajšiu misiu a výbor pre diakoniu rozsahom práce presahovali pastorálny obvod a pôsobili vlastne na celozborovej úrovni. Okrem toho sme riešili otázky, ktoré vznikli ad hoc, napríklad zabezpečenie koncertov a iných nepravidelných akcií v NK, tematické SB v NK. Priebežne sme sa tiež venovali hospodárskym otázkam, ako napr. oprave NK, rekonštrukcii priestorov v zborovom dome na Legionárskej ul. vrátane množstva detailov, spojených s touto problematikou.
Všetci presbyteri sa zapájali do práce PO i praktickou pomocou pri pravidelných službách pri vstupe do kostola počas služieb Božích, aj pri zabezpečení občerstvenia po hlavných SB v nedeľu.

Presbyterstvo PO Dúbravka 
Členovia: Stanislav Páťal (zástupca zborového dozorcu v PO), Andrej Verčimák, Miloš Slávik, Ľubomír Lichner, Emília Joríková, Elena Bachárová.
Ako spolupracovníci boli prizývaní predovšetkým: Helena Ploczeková, Dáša Dvořáčková, Magda Peniašteková a ďalší bratia a sestry podľa aktuálnych potrieb PO.
Všetci presbyteri sa aktívne zapájajú do práce PO. Sestra Joríková podľa svojich zdravotných možností. 
Presbyterstvo sa schádzalo podľa potreby minimálne jeden raz mesačne. V posledných mesiacoch r. 2009, ktoré rozhodovali o ďalšom postupe v smerovaní PO, sa schádzalo pravidelne jeden raz týždenne. Prizývaní boli  aj ostatní členovia PO, spoločne s nimi presbyterstvo zhodnocovalo ďalší postup v procese osamostatňovania  sa PO. 
Pri rokovaniach sa presbyterstvo zaoberalo najmä
-	aktivitami obohacujúcimi duchovný život v PO (najmä: dosahmi a vlastnými iniciatívami  
k návrhom a  prijatým uzneseniam celozborových konventov a presbyterstiev), požiadavkou nutnosti zborového farára, bytu a chodu farského úradu pre PO Dúbravka, náplňou stretnutí pre podujatie „Hodinka s....“ a práce s  mládežou a deťmi, aktivitami obohacujúcimi priebeh služieb Božích, slávnosť konfirmácie mládeže, zabezpečením hudobného sprievodu pri liturgii po avizovanom odstúpení sestry Dlháňovej z postu kantorky, návrhmi na možnosti financovania „rovnošiat“ alebo jednotných doplnkov pre spevácky zbor, fungovaním webovej stránky...
-	spravovaním a údržbou zborového domu a jeho okolia (najmä: zatekanie strechy, vlhnutie 
zadnej steny za oltárom, oddelenie časti vstupnej haly na nácvik spevokolu a iných aktivít mládeže, príprava a návrhy na možnosti zónového vykurovania, úvahy o úprave západnej fasády plastovými oknami...).
Najväčšou smerodajnou udalosťou v PO a pre jeho presbyterov bola však príprava a uskutočnenie konventu PO Dúbravka o jeho smerovaní 22. 11. 2009 s jednoznačným výsledkom súhlasu PO so vznikom samostatného ev. cirkevného zboru v Dúbravke. K tomu sa má vyjadriť dnešný celozborový konvent. Danej udalosti predchádzali úvodné vstupné rokovania s predsedníctvom cirkevného zboru (CZ) a prijatie uznesenia na celozborovom presbyterstve 10. 9. 2009. Pre budúce obdobie PO bude dôležité pokračovať pri naplnení  tohto poslania a prosiť modlitebne i za prácu v CZ.   
Presbyterstvo PO sa podieľalo na zabezpečovaní aktivít v  PO prevažne cez nedelegované kompetencie a bez prideleného duchovného pre náš PO. 
Presbyteri PO Dúbravka a spolupracovníci sa pravidelne zúčastňujú na službách Božích. Aktivita presbyterov PO stúpla po vyššie uvedenom konvente PO. Ukazujú sa noví bratia a sestry s ich obohacujúcou aktivitou aj na prácu presbyterov. To posilňuje nádej na zabezpečenie budúceho úspešného chodu nového CZ.

12. Registratúrne stredisko a archív. Lyceálna knižnica
Pracovalo sa hlavne na triedení a kategorizácii dokumentov. Bola vydaná interná smernica o pravidelnom odovzdávaní písomností do registratúrneho strediska, smernica o vyhotovovaní výpisov a kópií z archívnych dokumentov a registratúrnych záznamov. Rovnako bol vypracovaný registratúrny poriadok a plán a predložený v zmysle zákona 395/2002 Z. z. na posúdenie Archívu hl. mesta Bratislavy. Do registratúrneho strediska boli prijaté písomnosti z farských úradov a mzdové záležitosti od mzdárky. Archív prijal písomnosti z pozostalosti brata konseniora Ondreja Bartku a písomnosti, ktoré daroval brat farár v. v. Miroslav Kýška. Rovnako sme sa venovali vydávaniu informácií v zmysle platnej legislatívy a po odsúhlasení predsedajúcim farárom. 
28. 1. 2009 sa uskutočnila vernisáž výstavy Cithara sanctorum v priestore dvorany Starého lýcea. Výstava trvala 2 mesiace a navštívilo ju viacero hostí, zvlášť detí z cirkevných i štátnych škôl. 
Komunikácia s pracovníčkou Lyceálnej knižnice na Konventnej ul. 15 Ivonou Kollárovou prebiehala korektne. Ústrednej knižnici SAV sa podarilo získať finančné prostriedky na reštaurovanie zbierky glóbusov, ktorá je súčasťou fondov Lyceálnej knižnice a majetkom cirkevného zboru. Po reštaurovaní historických glóbusov prof. Galambošom bola realizovaná v priestoroch Univerzitnej knižnice výstava (26. 11. – 20. 12. 2009). V roku 2009 bol schválený zborovým presbyterstvom štatút Lyceálnej knižnice. Žiadosť o grant, z grantového systému Obnovme si svoj dom, na opravu strechy Starého lýcea na Konventne 15, bola neúspešná, proti čomu sme sa odvolali. Žiaľ, bez úspechu. 
O náš zborový archív sa zodpovedne stará brat Martin Kováč.

Dlhodobejšou úlohou do budúcnosti je zriadenie zborovej knižnice, resp. čitárne.   
Nateraz nie je vedená ani zborová kronika. 

13. Evanjelická tlač	
Je možné zadovážiť si ju v našich kostoloch i predajniach Reformata a Jonatán. 
Náš zbor predplácal v r. 2009 týždenne 65 výtlačkov Evanjelického posla spod Tatier (25 vo VK/MK, 25 ks v NK, 15 ks v D), 
mesačne 20 ks Cirkevných listov,
mesačne 3 exempláre Cestou svetla (2 ks vo VK, 1 ks v NK),
štvrťročne 50 výtlačkov Tvorby. 
Vlani sa predalo 300 ks Tranovského kalendára (na r. 2010),
		150 ks evanjelického stolového kalendára a 90 ks ročenky biblických zamyslení Tesnou bránou. Zakúpiť si ju možno v oboch vyššie uvedených kníhkupectvách. 
Kiež by Božie slovo na každý deň nechýbalo v žiadnej z našich rodín!
Náš zbor vydal v  r. 2009 päť čísel zborového časopisu Evanjelická Bratislava. 
Brat farár Ján Grešo pripravoval zborový bulletin.  
Brat presbyter Miloslav Bahna spravoval naše internetové stránky www.ecavba.sk .
Bratovi farárovi Jánovi Grešovi vyšla vo vydavateľstve Witty di Vine zbierka kázní  Tvorivá sila nádeje.  
Náš cirkevný zbor v spolupráci s Bratislavským seniorátom vydal publikáciu pre mladých z pera nášho  katechétu Martina Kováča  nazvanú Dlhá noc. Spomínanú zbierku kázní i publikáciu pre mladých si možno zakúpiť na našich farských úradoch. 
14. Návrhy na činnosť vyšších cirkevných organizačných jednotiek	
Navrhujem, aby náš zborový konvent požiadal Synodu ECAV na Slovensku, aby zosúladila cirkevno-právne predpisy ohľadom termínov výročných konventov so štátnymi predpismi o finančnej a účtovnej uzávierke. S požiadavkou, aby Synoda ECAV na Slovensku zosúladila cirkevno-právne predpisy ohľadom termínov výročných konventov so štátnymi predpismi o finančnej a účtovnej uzávierke vyjadrilo súhlas naše zborové presbyterstvo. 
	
15. Poďakovanie
Patrí predovšetkým Hospodinovi. – Veď ak chýba Jeho požehnanie, márne je naše namáhanie.  
Za službu v našom cirkevnom zbore ďakujem všetkým ordinovaným aj neordinovaným pracovníkom, tak dobrovoľným, ako aj našim zamestnancom, všetkým yučujúcim náboženstva, organizátorom besiedky, vedúcim dorastu, mládeže, spevokolu, ako aj členom ďalších jednotlivých spoločenstiev nášho cirkevného zboru. Spomenúť každého by znamenalo dlhý zoznam. 
  Osobitne ďakujem sestre Božene Dlháňovej za verne vykonávanú, k záveru roka 2009 zo zdravotných dôvodov ukončenú kantorskú službu v Dúbravke. Tiež sestre Eve Fersterovej za prácu v kancelárii farského úradu na Legionárskej ul., ktorú nedávno ukončila. Chcem úprimne poďakovať i sestre kostolníčke Nového kostola Kornélii Čerňanskej, ktorej čas služby sa čoskoro naplní. Nech Vás Pán Boh hojne požehná a srdečná vďaka, že ste nám ochotne slúžili.    
Ďakujem však aj všetkým vám, bratia a sestry, ktorí spolu nesiete  kus zodpovednosti za náš cirkevný zbor, aj všetkým tým, ktorí ho podporujete, či už finančne, alebo modlitbami. 
Za to, že počul Boží hlas dávať do poriadku „dom“ nášho zboru, ďakujem aj bratovi dozorcovi Karolovi Pavlů. Vážený brat dozorca, vďaka, že ste vydržali celé 6-ročné obdobie, hoci nechýbal ťažký úraz, neobišli Vás ani zdravotné problémy a aj nedôvera. Budúcnosť nášho zboru i cirkvi je v Božích rukách, no Pán Boh svoje dielo koná zväčša cez ľudí. Aj nás určil za spolutvorcov budúcnosti Jeho cirkvi. Ďakujem, že i Vy ste pri tomto diele. Som presvedčený, že v časoch, ktoré žijeme, by nám tu bez Vás, vážený brat dozorca, čosi podstatné chýbalo. Preto som rád, že ste ochotný pokračovať v službe a prijali ste kandidatúru na ďalšie volebné obdobie. Kiež spolu s Vami môžeme dávať do poriadku „dom“ nášho cirkevného zboru. Hospodin nám v tom pomáhaj! 

SOLI   DEO  GLORIA

PRÍLOHA 1

Prehľad štatistických údajov
 Cirkevného zboru ECAV na Slovensku Bratislava za rok 2009 (podľa stavu k 1. 1. 2010)

Krst svätý
51 chlapcov
59 dievčat
11 dospelých 
Spolu 121 pokrstených, čo je o 2 menej ako v roku 2008 (vtedy ich  bolo 123).

Konfirmácia
26 chlapcov
30 dievčat 
35 dospelých 
Spolu 91 konfirmovaných, čo je  o 28 viac ako v roku 2008 (vtedy bolo 63 konfirmovaných). 

Sobáše
15 evanjelických (obaja snúbenci boli ev. a. v.)
26 zmiešaných (jeden zo sobášených nebol ev. a. v., druhý áno)
Spolu 41 sobášov, z toho 36-krát išlo o uzavretie manželstva a 5-krát o požehnanie manželstva – predtým už uzavretého občianskym spôsobom. 
Sobášov bolo o  5  viac ako v roku 2008 (vtedy bolo 36 sobášov).

Večera Pánova
Kostoly:			   2398 bratov a 3903 sestier 
Domácnosti: 		  	          4 bratia  a     17  sestier
Domovy dôchodcov a nemocnice:    39 bratov a      81 sestier
Spolu prijalo Večeru Pánovu 6442 bratov a sestier, čo je o 19 komunikantov menej ako v roku 2008 (vtedy VP prijalo 6461 komunikantov).

Pohreby
  81 mužov
100 žien
Spolu 181 pochovaných, čo je o 17 cirkevných pohrebov viac ako v roku 2008 (vtedy bolo 164 pohrebov).

Počet členov cirkevného zboru 
K 1. 1. 2010 máme v evidencii  4136 členov cirkevného zboru, čo je o 75 viac
ako k 1. 1. 2009 (vtedy sme evidovali 4061 členov zboru). Prírastok členstva je daný zvýšeným počtom prihlásených osôb do nášho cirkevného zboru.  

PRÍLOHA 2
ZOZNAM DOBROVOĽNÝCH SPOLUPRACOVNÍKOV pri letných táboroch v r. 2009
organizovaných Cirkevným zborom ECAV na Slovensku Bratislava. 

DENNÉ DETSKÉ TÁBORY V STAROM LÝCEU
1)	Peter Bruncko
2)	Denisa Kováčová  
3)	Miriam Laštuvková 
4)	Lenka Pindrochová
5)	Adam Saleh 
6)	Ján Skalský 
7)	Róbert Wendl 

Denný detský tábor v Dúbravke
1)	Natália Kováčová 
2)	Lenka Proksová
3)	Zuzana Štefeková

TÁBOR MLADŠIEHO DORASTU V MATEJKOVEJ
1)	Zuzana Botíková
2)	Erika Fajnorová 
3)	Matej Kučera 
4)	Juraj Predný 
5)	Mária Ölvecká
6)	Matej Synak 
7)	Jana Zajdenová 

FRANCÚZSKO-SLOVENSKÝ TÁBOR
1)	Dominika Galmisová 
2)	Michaela Hurbanová 
3)	Alena Ölvecká 
4)	Juraj Paštrnák 
5)	Ondrej Prostredník, jun.

TÁBOR DORASTU Z KONVETNEJ UL.  V PŘÍBORE
1)	Lenka Bírová 
2)	Peter Koska 
3)	Ladislava Lukáčová 	
4)	Lucia Strohlová 

TÁBOR MLÁDEŽE Z LEGIONÁRSKEJ UL. V JABLOŇOVCIACH 
1)	Peter Holotík 
2)	Alica Kopcová 
3)	Vasiľ Lukáč
4)	Katarína Sallerová 
5)	Daniel Šebeň  
6)		Vladimír Šimo 
7)	Katka Škripcová 

TÁBOR ROS V JELŠAVE
1)	Katarína Bobocká 
2)	Martin Dziak
3)	Pavol Mačinský 
4)	Jozef Minarič
5)	Anna Oleárová 
6)	Alena Popíková
7)	Zuzana Titková